आरती सोहोनी – response . lokprabha @ expressindia . com वाचक लेखक आम्ही लहान असताना खरं सांगायचं तर यूट्यूबचाच काय , कोणत्याही ट्यूबचा जन्म झाला नव्हता . बहुतेक मलम , पावडर काचेच्या बाटलीतून किंवा पत्र्याच्या डब्यांमधून मिळत होती . प्लॅस्टिकचाही शोध लागला नव्हता . लवकरच दाताच्या पावडर किंवा मंजनाऐवजी टूथपेस्ट वापरली जाऊ लागली . आजही बिनाका टुथपेस्ट म्हटलं की त्या मागोमाग अमिन सयानी आणि बिनाका गीतमाला आठवते . एक पाण्याची रबरी लांबलचक टय़ूब मात्र आठवते . नंतर बल्बची जागाही ट्यूबने घेतली आणि घरोघरी ट्यूब वापरणं हायफाय समजलं जाऊ लागलं . ट्यूबचा प्रकाश कसा पांढराशुभ्र . नंतर गोल लहान उभी लांबट अशा ट्यूब्ज मिळायला लागल्या . आता मलमही ट्यूबमध्ये मेकअपची लोशन्स्ही ट्यूबमध्ये , हेअर डायही ट्यूबमध्ये . कहर म्हणजे बेबीपण टेस्ट ट्यूबमध्ये . एखाद्या वस्तूला किंवा शब्दाला कसं आणि के व्हा महत्त्व येईल हे सांगता येत नाही . सगळ्यात खरी मजा मला वाटते ती यू ट्यूबची . यू ट्यूब हे नाव कसं आणि कोणी पाडलं , हे माहीत नाही . पण आता सगळ्यांची आवडती ट्यूब म्हणजे यू ट्यूब झालीये . यू ट्यूब म्हणजे जणू एक एन्सायक्लोपीडिया झाली आहे . काय वाट्टेल ते सर्च करा . दोन मिनिटात हजर . पूर्वी एखादा नवीन पदार्थ हवा असला तर मासिकात वाचायचा , नाहीतर एखाद्या शेजारणीला किंवा एखाद्या काकी - मावशीला विचारायचा . प्रमाण कमी जास्त होईल का याचीही काळजी असायची . पण आजकालच्या मुली आधीच बिनधास्त . त्या यू ट्यूबशी घट्ट मैत्री करतात . आपण म्हटलं , ‘‘हे अमूक तमूक कसं करायचं विचारलं पाहिजे बाई कोणाला तरी . . ’’ लगेच मुलगी किंवा सून म्हणते , ‘थांबा , मी यू ट्यूबवर बघते . ’’ झालं . . यू ट्यूब मोबाइलमधून निघालीही . कोणत्या भाज्या , किती तेल , इतर कोणते पदार्थ वापरायचे आणि सगळ्याचा ‘आखों देखाँ हाल’ दोन मिनिटांत रेसिपी बघून . ‘‘सोप्पं आहे की नाही आई ? त्याच्यात दिसतंय तसं करून दोन मिनिटांत होईल तय्यार . ’’ आधीची आजी अंगाई किंवा बडबड गीत म्हणून झोपवायची . पण मधल्या काळातली बाई नोकरीला घराबाहेर पडली . अंगाई म्हणायला वेळ कुठे आहे . शिवाय नोकरीवर जाताना बाळ पाळणाघरात . पण आता ? सुनेच्या तोंडून अंगाई गीत ऐकून मी थक्कच झाले . एवढय़ा जुन्या ओव्या नि बडबड गीतं ! मी आश्चर्याने म्हटलं , ‘‘बरंच कांही येतंय गं तुला . आजीने शिकवले का ? ’’ लगेच उत्तर तयार . . नाही हो आई यू ट्यूबवरून शिकले . संध्याकाळी साधारणपणे लहान मुलं घरात आल्यावर रामरक्षा , मारुती स्तोत्र , शुभंम् करोती वगैरे म्हटलं जातं . हेही आमच्या घरात ऐकू यायला लागलं . आता माझ्या लक्षात आलं हा यू ट्यूबचा वरदहस्त असणार ! नवीन पिढीची गाणी , बजावणी राहू देत , पण अशा जुन्या गोष्टी आणि संस्कृती जपल्याबद्दल तिचे आभार कसे मानावे कळत नाही . धन्य आहे हो या यू ट्यूबची ! जयदेवी जयदेवी जय महिषासुरमरर्दिनी म्हणण्याऐवजी जयदेवी जयदेवी यू ट्यूब देवी . . सुनेला काय आता सासूबिसूची भीती ? अहं सोडूनच द्या . ती विचारते . ‘आई येताय ना ? ’ ‘थांब गं जरा , एवढी सीरियल बघून येते . ’ ‘अहो , आई राहू द्या . तीच सीरियल मी आल्यावर यू ट्यूबवर दाखवते . चला पटकन् . ’ मग मला काही सुचतच नाही . ‘चल बापडे येते . ’ आवडती जुनी गाणी , भावगीतं सून डाऊनलोड करून कसं कसं उघडायचं दाखवते . ‘आम्ही नसताना तुम्हाला याच्यावर नाटकं , सिनेमा , सगळं बघता येईल . दाखवू ? ’ हो म्हणायच्या आत यू ट्यूबवर ते लावण्यासाठी तिने भराभर बोट फिरवलीही . सगळा आनंदीआनंद . संक्रांतीला नऊवारी कशी नेसायची यू ट्यूब दाखवते . पाचवारी दाखवते . हेअर स्टाईल दाखवते . कोणते दागिने कसे दिसतात ते बघून ‘आई उद्या ऑनलाइन मागवू या का ? ’ असं विचारलं की मलाच कोणीतरी हलवल्यासारखे वाटले . पण मजा . आता सुनेच्या ट्रेनिंगखाली मीही यू ट्यूबवर गेलेल्या रेसिपिज् , कार्यक्रम , आवडती नाटय़ संगीत काय म्हणू नका सगळं एन्जॉय करायला शिकलेय . न शिकून सांगतेय कोणाला ? धडपडत पुढे जाण्यापेक्षा यू टर्न घ्यावा . अमेरिकेत काढलेले फोटो तिने मला क्षणात दाखवले . मी आधीच डाऊनलोड केले होते . ते बघेपर्यंत ती कसली गप्प बसतेय ? व्हॉट्सअॅपवर फटाफट बोटं फिरवून सगळे मेसेजेस बघून मला म्हणाली , ‘झालं आई , हो ग बाई , फार छान आलेत . ’ उद्या ‘आई मी यूट्यूबवर बाळासाठी मऊ भात करायला शिकणार आहे’ असं नाही म्हटलं म्हणजे मिळवली हो . किंवा पाटपाणी कसं घ्यायचं , कुठे काय वाढायचं हेही कदाचित यू ट्यूब दाखवेल . आता सासू नको नि सारख्या सूचना नकोत . आता सासूची जागा आईने आणि सूचनांची जागा यू ट्यूबने घेतलीय . आम्ही दोघी मुलगा येईस्तो मस्त एन्जॉय करतो . तिच्या कानात सतत इयरफोन अडकवलेला असतो . अर्थात मी काय करणार ? माझ्याही हातात मोबाइल आणि अर्थात यू ट्यूब ! सौजन्य – लोकप्रभा


देशात क्रीडासंस्कृती रुजविण्यासाठी एक पाऊल टाकताना खेळासाठी शालेय अभ्यासक्रमात पुढील वर्षीपासून पन्नास टक्के कपात करणार असल्याचे केंद्रीय क्रीडामंत्री राज्यवर्धनसिंग राठोड यांनी सोमवारी सांगितले . क्रीडा क्षेत्रात भारत अजूनही खूप मागे आहे . त्यासाठी आधी क्रीडा संस्कृती रुजणे आवश्यक आहे . जेव्हा शाळेपासून खेळाला महत्त्व येईल , तेव्हा हे शक्य होईल , असे सांगून राठोड म्हणाले , ‘‘आपल्याकडे खेळ एक शिक्षण आहे , हेच विसरले जात आहे . त्याचे शिक्षण घेतल्याशिवाय त्यात परिपूर्णता येत नाही . शालेय शिक्षण मंत्रालयाशी चर्चा करून पुढील वर्षीपासून अभ्यासक्रमात ५० टक्के कपात करण्यात येणार आहे . हा निर्णय झाल्यावर शाळेत क्रीडा विषय अनिवार्य केला जाईल . ’’ क्रीडा क्षेत्राच्या प्रसारासाठी विविध उपक्रम आयोजित केले जात असल्याचेही राठोड यांनी या वेळी सांगितले . राठोड म्हणाले , ‘‘या वर्षी आमच्याकडे खास खेळासाठीच्या २० शाळा आहेत . सरकारने त्यांच्यावर ७ ते १० कोटी रुपये खर्च केले आहेत . आता आम्ही हीच योजना प्रत्येक शाळांमध्ये घेऊन जाणार आहोत . त्यांना किमान दोन ते तीन खेळांवर लक्ष केंद्रित करण्यास सांगण्यात येईल . ’’ पुढील वर्षी होणाऱ्या रग्बी विश्वकरंडक स्पर्धेचा करंडक आज भारत दौऱ्यावर आला . करंडकाच्या स्वागत सोहळ्यानंतर राठोड यांनी पत्रकारांशी संवाद साधला . या वेळी क्रीडा सचिव राहुल भटनागर , साईच्या संचालिका नीलम कपूर , भारतीय ऑलिंपिक संघटना सचिव राजीव मेहता उपस्थित होते .


बॉलीवूडबद्दल प्रत्येक कलाकाराला प्रेम असते . तसेच बॉलीवूड स्टार्सची क्रेझ देखील सर्वांमध्ये तितकीच असते . झी मराठीवरील हम तो तेरे आशिक है या मालिकेतील शालिनी अर्थात माधवी निमकर रील लाईप्रमाणेच ग्लॅमरस आहे . या मालिकेत तिची भूमिका स्टायलिश अशी दाखवण्यात आली आहे . खऱ्या आयुष्यातही ती काहीशी तशीच आहे . माधवीला तिच्या आवडत्या अभिनेता आणि अभिनेत्रीबद्दल विचारलं असता तिने अमीर खान आणि माधुरी दिक्षित यांची नावं घेतली पण तिला ड्रीम डेट बद्दल विचारले असता ती म्हणाली , ' मला एकदा तरी सलमान खान सोबत डेटवर जायचं आहे . ' त्यामुळे छोट्या पडद्यावरील शालू वहिनी मोस्ट एलिजिबल बॅचलर आणि सर्वांचा लाडका अभिनेता सलमान खानची खूप मोठी फॅन असल्याचं कळतं . सलमान खानप्रमाणेच माधवी देखील रिअल लाईफमध्ये फिटनेसचं वेड आहे . मालिकेत देखील तिची शालू वहिनी ही व्यक्तीरेखा फिट राहण्यासाठी झुंबा डान्स करते आणि त्याची कार्यशाळा देखील घेते . पण माधवी खऱ्या आयुष्यात फिट राहण्यासाठी नियमित योगा करते . माधवीच्या फिट राहण्यामध्ये योगविद्येचे मोलाचे योगदान असून ती तिच्या सोशल मिडीया अकाउंट्सवर देखील तिच्या योगा पोझेस मधील फोटोत तिच्या चाहत्यांसाठी शेअर करते .


हिंदी सिनेसृष्टीतील प्रसिद्ध अभिनेता सुनील शेट्टीचा आज वाढदिवस . ११ ऑगस्ट १९६१ ला मँगलोर , कर्नाटकमध्ये एका तुलु कुटुंबात जन्म झाला . सुनिल शेट्टीचे पूर्ण नाव सुनिल लामा शेट्टी असे आहे . परंतु , हिंदी सिनेसृष्टीने त्याला ‘अण्णा’ हे टोपण नाव दिले आहे . सुनिल शेट्टीने १९९२ मध्ये करिअरची सुरुवात केली . त्याच्या अदाकारीला तेव्हा प्रेक्षकांची चांगलीच वाहवाह मिळाली होती . काही सिनेमांतली त्याची अदाकारी कायम प्रेक्षकांच्या स्मरणात राहणारी आहे . सुनिल शेट्टीची ओळख अॅक्शन हिरो अशी होती . ‘मोहरा’ , ‘धडकन’ , ‘खेल’ , ‘रक्त’ , ‘भागम भाग’ , ‘थँक्यू’ , ‘कयामत’ , ‘बॉर्डर’ , ‘हेरा फेरी’ , ‘फिर हेरा फेरी’ इत्यादी सिनेमांमधील त्याची भूमिका स्मरणात राहणाऱ्या आहेत . २००१ मध्ये त्याला ‘धडकन’ या सिनेमासाठी सर्वोत्कृष्ट खलनायकसाठीच्या फिल्म फेअर पुरस्काराने सन्मानित करण्यात आले होते . सुनिल स्वतः किकबॉक्सिंगमध्ये ब्लॅक बेल्ट आहे . हिंदी सिनेसृष्टीत अभिनयाबरोबरच त्याने एक निर्माता म्हणूनही काम केले आहे . अभिनय करता करता तो आता हॉटेल व्यवसायातही आहेत . उडपी पदार्थ ही त्याच्या रेस्टॉरन्टची खासियत आहे . याशिवाय क्लोदिंग बँक्वेट क्षेत्रातही तो कार्यशिल आहे . सुनिल शेट्टीची मुलगी अथिया शेट्टीने ‘हिरो’ सिनेमातून बॉलिवूडमध्ये नुकतंच पदापर्ण केले .


एकेकाळी आपल्या स्विंग गोलंदाजीने विरोधी संघातील फलंदाजांची भंबेरी उडविणारा इरफान पठाण बऱ्याच दिवसांपासून भारतीय संघातून बाहेर आहे . भारतीय संघातील अष्टपैलू म्हणून ओळखल्या जाणाऱ्या इरफानने आपल्याकडील आणखी एक कला दाखवून दिली आहे . इरफानने त्याच्या इन्स्टाग्राम अकाऊंटवरुन एक व्हिडिओ शेअर केला आहे . या व्हिडिओमध्ये तो ‘बद्रिनाथ की दुल्हनिया’ चित्रपटातील ‘कितनी हसी ये मुलाकाते है . . ’ गाणे गाताना दिसतोय . चाहत्यांसोबत पत्नीसाठी गाणे गायल्याचा उल्लेख त्याने हॅशटॅगमध्ये केल्याचे दिसून येते . इरफानच्या या व्हिडिओला चांगलाच प्रतिसाद मिळताना दिसतोय . त्याच्या आवाजात जादू असल्याच्या प्रतिक्रिया देखील उमटत आहेत . यापूर्वी देखील इरफान पठाण अनेकदा व्यासपीठावरुन आपल्या चाहत्यांचे मनोरंजन करताना दिसला आहे . अनेक कार्यक्रमामध्ये त्याने नृत्य सादर केल्याचे पाहायला मिळाले होते . त्याच्याशिवाय क्रिकेटर सुरेश रैनाने गाण्याने सर्वांची मने जिंकली होती . त्यामुळे आणखी एक क्रिकेटर भविष्यात गाणे गाण्यास सज्ज झालाय असेच म्हणावे लागेल . दुखापत आणि ढिसाळ कामगिरीमुळे इरफानला संघात स्थान मिळवण्यात अपयश आले . भारतीय संघातून डच्चू मिळाल्यानंतर आयपीएलमध्ये देखील तो दुर्लक्षित झाला . दोनवेळा बोली लागून त्याला मैदानात उतरण्याची संधी मिळाली नव्हती . ब्रावोला दुखापत झाल्यानंतर इरफान पठाणला गुजरात लायन्स संघात खेळण्याची एक संधी मिळाली होती . आयपीएलमध्ये खेळलेल्या अखेरच्या सामन्यात त्याला दोन बळी मिळवण्यात यश आले . मैदानावरील कामगिरीशिवाय इरफान पठाण शिवांगीसोबतच्या प्रेम प्रकरणामुळे चांगलाच चर्चेत आला होता . इरफानच्या एका हट्टामुळे शिवांगी आणि इरफान यांच्यात दुरावा निर्माण झाला . इरफानला मोठा भाऊ युसूफ पठाण याच्याअगोदर लग्न करायचं नव्हतं . शिवांगीला मात्र लग्नासाठी उशीर करायचा नव्हता . त्यामुळे दोघांच्यात दुरावा निर्माण होऊन त्यांचे नाते संपुष्टात आले होते . त्यानंतर इरफानने सफा हिच्याशी विवाह केला होता .


स्टोक्सचेही शतक ; भारतीयांचे दुसऱ्या दिवशी खराब क्षेत्ररक्षण राजकोट - भारतात ५०० आणि १००० च्या नोटांची चर्चा जोरात सुरू आहे . इंग्लंडने भारताविरुद्धच्या पहिल्या कसोटीत ५००चा टप्पा पार करीत या मालिकेत टीम इंडियाच्या फिरकीचे नाणे खणखणीत चालणार नसल्याचाच इशारा दिला . भारतीयांनी खराब क्षेत्ररक्षण करीत इंग्लंडची धावसंख्या वाढण्यास हातभारच लावला . भारतीय सलामीवीरांनी दुसऱ्या दिवसातील २३ षटके खेळून काढली असली , तरी तिसऱ्या दिवशी भारतीय कसे प्रत्युत्तर देणार , यावरच सर्व काही अवलंबून असेल . जो रुट आणि मोईन अली यांच्यापाठोपाठ बेन स्टोक्सने शतक करीत भारतीयांवर दडपण वाढवले . भारताविरुद्धच्या यापूर्वीच्या तीन डावांत भोपळाही फोडू न शकलेल्या स्टोक्सने पहिल्या सत्रात भारतीयांवर हल्ला केला . त्यामुळे इंग्लंडने १३९ धावा करीत भारतीयांच्या प्रतिकाराच्या आशाच संपवल्या . त्यापैकी ६५ धावा स्टोक्सच्या होत्या . भारतात पहिल्या डावातच जास्तीत जास्त धावा करायच्या असतात , हा धडा इंग्लंडने चांगला गिरवल्याचे या कसोटीत तरी दिसले . खेळपट्टी पूर्ण फलंदाजीस साथ देणारी नव्हती . काही चेंडू अचानक फिरकी घेत होते ; तसेच खालीही राहत होते किंवा उसळत होते . अश्विनच्या याच प्रकारच्या चेंडूने चकल्यावर स्टोक्स हसला . कारण त्या वेळी इंग्लंडने ४००च्या नजीक मजल मारली होती . दडपणाखाली भारतीय कोलमडतात , हे पुन्हा दिसले . गौतम गंभीरकडे चेंडू गेल्यावर इंग्लंड फलंदाज सहज एक धाव जास्त घेत होते . मिड ऑनवर असूनही अमित मिश्रा एक धाव देत होता . भक्कम यष्टीरक्षक समजल्या जात असलेल्या वृद्धीमान साहा याने स्टोक्सचे दोन झेल सोडले . आता भारतात त्याच्यावरही ३००पेक्षा जास्त धावांचे यष्टीरक्षण करण्याची वेळ प्रथमच आली होती . त्याने दुसरा सोडलेला झेल तर खूपच सोपा होता . साहाची साथ न लाभल्याने स्टोक्सला बाद करण्यात दोनदा अपयशी ठरलेल्या यादववर हल्ला करूनच शतकवीर मोईनने आक्रमण सुरू केले . शमीने त्याला बाद केले ; पण इंग्लंडच्या धावांचा वेग कमी झाला नाही . बेअरस्टॉ आणि स्टोक्स चांगलेच बहरात होते . त्यांनी जडेजाचे स्वागत ११ धावा वसूल करीत केले . मुरली विजय आणि गौतम गंभीरने जास्त डोकेदुखी टाळली . इंग्लंडने सलामीवीरांविरुद्ध सर्व उपाय केले . आता तिसऱ्या दिवशी पूर्ण ताकदीने येणारा स्टोक्स ; तसेच खेळपट्टीचे रूप पाहता भारतासमोरील पहिले आव्हान फॉलोऑन टाळणेच असेल . तो टप्पा अजून २७५ धावांनी दूर आहे . धावफलक - इंग्लंड , पहिला डाव - अलीस्टर कूक पायचीत गो . जडेजा २१ , हासीब हमीद पायचीत गो . अश्विन ३१ , ज्यो रुट झे . व गो . यादव १२४ , बेन डकेट झे . रहाणे गो . अश्विन १३ , मोईन अली त्रि . गो . शमी ११७ , बेन स्टोक्स झे . साहा गो . यादव १२८ , जॉनी बेअरस्टॉ झे . साहा गो . शमी ४६ , ख्रिस वोक्स झे . साहा गो . जडेजा ४ , आदिल रशीद झे . यादव गो . जडेजा ५ , झफर अन्सारी पायचीत गो . मिश्रा ३२ , स्टुअर्ट ब्रॉड नाबाद ६ , अवांतर - १० , एकूण - सर्व बाद ५३७ . बाद क्रम - १ - ४७ , २ - ७६ , ३ - १०२ , ४ - २८१ , ५ - ३४३ , ६ - ४४२ , ७ - ४५१ , ८ - ४६५ , ९ - ५१७ . गोलंदाजी - महंमद शमी २८ . १ - ५ - ६५ - २ , उमेश यादव ३१ . ५ - ३ - ११२ - २ , आर . अश्विन ४६ - ३ - १६७ - २ , रवींद्र जडेजा ३० - ४ - ८६ - ३ , अमित मिश्रा २३ . ३ - ३ - ९८ - १ . भारत , पहिला डाव - मुरली विजय खेळत आहे २५ , गौतम गंभीर खेळत आहे २८ , अवांतर - १० एकूण - २३ षटकांत बिनबाद ६३ . गोलंदाजी - स्टुअर्ट ब्रॉड ५ - १ - २० - ० , ख्रिस वोक्स ७ - २ - १७ - ० , मोईन अली ६ - २ - ६ - ० , झफर अन्सारी ३ - ० - ३ - ० , आदिल रशीद २ - ० - ८ - ० .


बॉलिवूड चित्रपटांमधून दिलखुलास आणि बेधडक भूमिका साकारणारी अभिनेत्री काजोल खऱ्या आयुष्यात मात्र काहीशी वेगळी आहे . तिचं हे वेगळेपण , सोशल मीडियाविषयीच्या मतातूनच सर्वांसमोर आलं आहे . ती आपल्या चाहत्यांशी सोशल मीडियाद्वारे नियमित संवाद साधण्यास फारशी प्राधान्य देत नाही . सोशल मीडियावर सक्रीय का नाही याचा खुलासा खुद्द काजोलनेच एका मुलाखतीत केला . सोशल मीडियापासून चार हात लांब राहणाऱ्या काजोलला हे सर्व हाताळणं म्हणजे एक प्रकारचं ओझं वाटतं . आपण कधीही सोशल मीडियाच्या आहारी गेलो नव्हतो असे तिने एका वृत्तपत्राला दिलेल्या मुलाखतीत स्पष्ट केलं . याविषयी काजोल म्हणाली , ‘मला सोशल मीडिया अगदीच आवडत नाही असं नाही . पण , काही बाबतीत मला सोशल मीडिया खटकते . बऱ्याचदा तर मला ही एक प्रकारची जबाबदारी आणि ओझं वाटतं . बऱ्याचजणांना सोशल मीडियाच्या माध्यमातून इतरांशी जोडलं जाणं आवडतं , पण मी त्यांच्यापैकी नाही . ’ वाचा : रेखा आजही अमिताभ यांच्या ‘या’ दोन गुणांच्या प्रेमात सोशल मीडियाचा वापर गेल्या काही दिवसांमध्ये वाढल्याचं लक्षात आलं आहे . किंबहुना बरेच सेलिब्रिटीसुद्धा या माध्यमाचा वापर करत चाहत्यांसोबत एक प्रकारचं नातं जोडू पाहात आहेत . पण , काजोलचं एकंदर मत आणि सोशल मीडियाकडे पाहण्याचा तिचा दृष्टीकोन पाहता या सर्व गोष्टींपासून दूर राहण्याकडेच तिचा कल असल्याचं स्पष्ट होतंय . ‘सोशल मीडिया बझ’ , ‘ट्रोलिंग’ , त्यावरुन निर्माण होणारे वाद आणि एकंदर त्यानंतर उदभवणारी परिस्थिती या कारणांमुळे तर ती सोशल मीडियापासून दूर राहत नसेल ना ? असाच प्रश्न अनेकांच्या मनात घर करु लागला आहे . सर्वांची लाडकी काजोल या अनोख्या माध्यमाला इतकी का घाबरतेय आणि तिला या गोष्टीचं इतकं ओझं का वाटतंय यामागचं खरं कारण ती स्वतःच देऊ शकते .


नाटकात दोन मुख्य कलाकार निश्चित केले जातात . पण एक ज्येष्ठ अभिनेता त्या नाटकात काम करायची इच्छा व्यक्त करतो . त्या अभिनेत्याबरोबर ज्येष्ठ अभिनेत्रीही नाटकात काम करण्यास तयार होते . हे दोन ज्येष्ठ कलावंत काम करत आहेत म्हटल्यानंतर पहिल्यांदा ज्यांची नावे नक्की झालेली असतात ते दोघे कलाकार आपणहून मागे होतात . नाटकाचे काही प्रयोग झाल्यानंतर त्या ज्येष्ठ अभिनेत्याला प्रयोग करणे शक्य नसल्याने नाटकाचे प्रयोग थांबतात . पण चांगले नाटक थांबू नये म्हणून त्या दोघा ज्येष्ठ कलावंतांच्या परवानगीने हे नाटक आता पुढील महिन्यात पुन्हा रंगभूमीवर दाखल होत आहे . सुरुवातीला या नाटकात जे कलावंत काम करणार होते त्यांना घेऊन हे नाटक रंगभूमीवर सादर होणार आहे . गोपाळ अलगेरी यांच्या ‘वेध’ नाटय़संस्थेतर्फे हे नाटक रंगभूमीवर सादर झाले होते आणि आता नव्यानेही त्यांच्याच संस्थेतर्फे सादर होणार आहे . रंगभूमीवर दाखल होणाऱ्या या नाटकाचे नाव आहे ‘के दिल अभी भरा नही’ आणि नाटकात लीना भागवत व मंगेश कदम ही जोडी काम करणार आहे . शेखर ढवळीकर लिखित या नाटकाचे दिग्दर्शन मंगेश कदम यांनीच केले आहे . या नाटकाच्या निमित्ताने ज्येष्ठ अभिनेते विक्रम गोखले व ज्येष्ठ अभिनेत्री रीमा पहिल्यांदा एकत्र आले होते . नाटकाचे ७४ प्रयोग सादर झाले . विक्रम गोखले यांना घशाच्या त्रासामुळे डॉक्टरांनी बोलण्यावर बंधने घातल्याने तसेच विश्रांतीचा सल्ला दिल्याने त्यांनी काही काळ तरी रंगभूमीवरून अल्पविराम घेत असल्याचे जाहीर केले . साहजिकच या नाटकाचे प्रयोग थांबले . ‘उतारवयातील जोडप्याचे संघर्षमय उत्तरायण’ असे या नाटकाचे वर्णन करता येईल . पती व पत्नीच्या नात्यात नीरगाठी निर्माण होण्यासाठी जे काही प्रसंग निमित्त होतात त्यात त्या प्रसंगांकडे पाहण्याचा भिन्न दृष्टिकोनही कारणीभूत असतो . त्या त्या वेळी यातील तथ्य समजून घेतले नाही किंवा समजावून दिले नाही तर गैरसमज वाढत जातात . आपले तेच खरे असा हेका दोघेही धरू लागले तर मनं दुभंगतात आणि तसेच आयुष्य काढावे लागते , हे या नाटकातून मांडण्यात आले आहे . या नाटकात पहिल्यांदा लीना भागवत आणि मंगेश कदम हीच जोडी काम करणार होती . पण विक्रम गोखले यांना हे नाटक आवडले आणि त्यांनी नाटकात काम करण्याची इच्छा व्यक्त केली . विक्रम गोखले यांच्यासारखा ज्येष्ठ अभिनेता दीर्घ कालावधीनंतर नाटकात काम करण्यास तयार झाला असल्याने मंगेश कदम यांनी ही भूमिका गोखले यांना करण्यास होकार दिला . गोखले यांच्यासमवेत दिग्गज कलाकार म्हणून रीमा यांचे नाव नक्की झाले . आता या नाटकात काम करण्याची संधी पुन्हा एकदा लीना भागवत व मंगेश कदम यांना मिळाली आहे . नाटकाचा शुभारंभाचा प्रयोग १६ जुलैला मुंबईत होणार आहे .


रिलायन्स जिओ आणि त्याबरोबरच बाजारात सुरु असलेल्या स्पर्धेत आपला टिकाव लागावा यासाठी टेलिकॉम कंपन्या एकाहून एक ऑफर्स जाहीर करत आहेत . नुकतीच व्होडाफोनने आपल्या प्रीपेड ग्राहकांसाठी नव्या प्लॅन्सची घोषणा केली आहे . या नव्या प्लॅनमार्फत ग्राहकांना इंटरनेट डेटा , एसएमएस , लोकल - एसटीडी - राष्ट्रीय आणि रोमिंग कॉल्सची यांच्या अनेक आकर्षक ऑफर्स देण्यात येणार असल्याचे कंपनीने सांगितले आहे . ५०९ रुपयांच्या नवीन प्लॅनमध्ये ग्राहकांना दिवसाला १ जीबी इंटरनेट डेटा , रोज १०० एसएमएस आणि अनलिमिटेड लोकल आणि एसटीडी आणि राष्ट्रीय रोमिंग कॉल्स मिळणार आहेत . या प्लॅनची व्हॅलिडीटी ८४ दिवसांची असेल . त्यामुळे ज्यांना जास्त प्रमाणात इंटरनेटची आवश्यकता असते त्यांच्यासाठी हा प्लॅन अतिशय उपयुक्त ठरणार आहे . याबरोबरच ४५८ रुपयांच्या प्लॅनमध्ये हीच सुविधा ७० दिवसांसाठी आणि ३४७ रुपयांच्या प्लॅनमध्ये २८ दिवसांसाठी देण्यात आली आहे . मात्र यामध्ये ग्राहकांना दिवसाला १ . ५ जीबी डेटा मिळणार आहे . व्होडाफोनचे हे नवे प्लान्स सगळ्या स्टोर्स आणि माय व्हो़डाफोन अॅपमधून विकत घेता येणार आहेत . देशातील दुसरी मोठी टेलिकॉम कंपनी म्हणून ओळखल्या जाणाऱ्या व्होडाफोनतर्फे कायमच आपल्या यूजर्सना विविध प्लॅन्स देऊन खूश केले जाते . या नव्या प्लॅनमुळे जिओ , आयडीया , एअरटेल आणि व्होडाफोन या कंपन्यांमध्ये स्पर्धा निर्माण झाली आहे .


सेव्हियाला नमवून ‘कोपा डेल रे’ चषक नावावर ; लुईस सुआरेझचे दोन , तर मेसी , इनिएस्टा व कुटिन्हो यांचे प्रत्येकी एक गोल ला लिगा फुटबॉल स्पर्धेचे जेतेपद जवळपास नावावर करण्यात यशस्वी झालेल्या बार्सिलोना क्लबने रविवारी आपल्या खात्यात आणखी एक जेतेपद जमा केले . त्यांनी अंतिम लढतीत सेव्हियाला ५ - ० असे नमवून सलग चौथ्यांदा कोपा डेल रे चषक उंचावला . लुईस सुआरेझचे दोन गोल आणि त्याला लिओनेल मेसी , आंद्रे इनिएस्टा व फिलिप कुटिन्हो यांनी प्रत्येकी एक गोल करून दिलेली साथ , याच्या जोरावर बार्सिलोनाने हा दमदार विजय मिळवला . कोपा डेल रे स्पर्धेतील बार्सिलोनाचे हे एकूण ३०वे जेतेपद आहे . सुआरेझ आणि मेसी यांनी पहिल्या सत्रात बार्सिलोनाला आघाडी मिळवून दिली . सुआरेझने १४व्या मिनिटाला गोल करताना बार्सिलोनाचे खाते उघडले , त्यात मेसीने ३१व्या मिनिटाला आणि सुआरेझने पुन्हा ४०व्या मिनिटाला गोल केला . त्यात दुसऱ्या सत्रात कर्णधार इनिएस्टा ( ५२ मि . ) आणि कुटिन्हो ( ६९ मि . ) यांनी भर घालत बार्सिलोनाचा विजय निश्चित केला . ही अखेरची स्पर्धा - इनिएस्टा बार्सिलोनाच्या जेतेपदाच्या आनंदाला एक दुःखाची किनार होती . त्यांचा ३३ वर्षीय कर्णधार आंद्रे इनिएस्टा निवृत्तीच्या विचारात आहे आणि याची जाहीर कबुली त्याने दिली . ‘‘या आठवडय़ात मी भविष्याचा निर्णय घेईन आणि तो लोकांना सांगेन . पण , यापुढे अजून बार्सिलोनासह अशा जेतेपदाचा आनंद लुटणार आहे . माझा निर्णय काय असेल , याची सर्वाना कल्पना असेलच . ही कदाचित माझी अखेरची कोपा डेल रे स्पर्धा असेल , ’’ असे मत इनिएस्टाने व्यक्त केले . आंद्रे इनिएस्टाची जागा भरून काढणे अवघड आहे . त्याच्यासारखा खेळाडू मिळणार नाही . – इर्नेस्टो व्हॅल्व्हेर्डे , बार्सिलोनाचे प्रशिक्षक


आपण कितीही मोठे झालो तरी शाळेच्या आठवणी विसरता येत नाहीत . कारण त्या आठवणीच इतक्या खास असतात आणि यात सेलिब्रिटीही मागे नाहीत , बरं का ! त्यांनाही त्यांच्या शाळांना अधूनमधून भेट द्यावीशी वाटते . काहीजण आवर्जून भेट देतातही . अशाच सेलिब्रिटींपैकी एक आहे तापसी पन्नू . तिने नुकतीच दिल्लीतील आपल्या शाळेला भेट दिली . त्याला खास निमित्तही होतं . दिल्लीतील माता जय कौर पब्लिक स्कूल ही तापसीची शाळा . या शाळेतच तापसीचं व्यक्तिमत्त्व घडलं आणि इथेच तिला आत्मविश्वासाने प्रत्येक गोष्ट करण्यासाठी प्रोत्साहन मिळत गेलं . तापसी शाळेत असताना अभ्यासएके अभ्यास असं कधीच करायची नाही . ती अभ्यासासोबत विविध खेळ , शाळेतील सांस्कृतिक कार्यक्रम यातही तितकीच रमायची . अलीकडेच तिचे " पिंक ' आणि " नाम शबाना ' हे दोन्ही सिनेमे कौतुकास पात्र ठरले आणि तिचीही खूप वाहवा झाली . " नाम शबाना ' साठी तिने सेल्फ डिफेन्सचं खास प्रशिक्षण घेतलं होतं . तसं प्रशिक्षण शाळेतील मुलांसाठी सुरू व्हावं , असं तापसीने तिच्या शाळेच्या संस्थाचालकांना सांगितलं आणि मुलांना अभ्यासाबरोबरच खेळ , विविध कलाप्रकार यांत भाग घेण्यास प्रोत्साहित करण्यासाठी खास वर्ग सुरू करण्यात यावेत यासाठी तिने आग्रह धरला आणि शाळेनेही त्याला मान्यता दिली . सेल्फ डिफेन्सचा वर्गही सुरू करण्यात आला . त्याच्या उद्घाटनासाठीच खास तापसीलाच शाळेने बोलावलं . तापसीही वेळ काढून आवर्जून शाळेत आली . या वेळी शाळेतील मुलांनी तिच्या स्वागताची जय्यत तयारी केली होती . आमचे सेल्फ डिफेन्स क्लासेस कसे जोरात सुरू आहेत , हे दाखवण्यासाठी मुलांनी काही प्रात्यक्षिकं तापसीसमोर सादर केली . तापसी मुलांसोबत चांगलीच रमली . तिला तिच्या गुरूंना भेटून खूप आनंद झाला होता . आपल्या आवडत्या बाकावर बसल्यावर पुन्हा एकदा शाळेतील त्या साऱ्या मोरपंखी आठवणी ताज्या झाल्या . आपला हा शाळेतील दिवस खूपच मस्त मजेत गेला , असं तापसी या वेळी म्हणाली .


नॅशनल एज्युकेशन फाउंडेशनतर्फे २००३ पासून दरवर्षी आयोजित केल्या जाणाऱ्या एन्डय़ुरो या साहसी क्रीडा स्पर्धा म्हणजे खेळ , फिटनेस आणि पर्यावरण रक्षणाचा संदेश यांचा अनोखा संगम आहे . मोबाइल्स , फेसबुक आदी अत्याधुनिक संदेशवहनांच्या युगात लहानांपासून ज्येष्ठांपर्यंतच्या सर्व वयोगटातील मंडळी फावल्या वेळेतही त्यात गर्क झालेली असतात . ही मंडळी निसर्गाकडे चला व पर्यावरणाचे रक्षण करा , असा संदेशदेखील एकमेकांना पाठवीत असतात . मात्र त्यामधील फारच थोडे लोक प्रत्यक्ष नियमितरीत्या निसर्गाचा आनंद घेताना दिसतात . सर्वसामान्य लोकांमध्ये सायकलिंग , पदभ्रमण आदी विविध साहसी उपक्रमांद्वारे पर्यावरण रक्षणाची आवड निर्माण करण्याचे काम एन्डय़ुरो साहसी क्रीडा स्पर्धेद्वारे केले जात आहे . नॅशनल एज्युकेशन फाउंडेशनतर्फे २००३ पासून दरवर्षी एन्डय़ुरो ही स्पर्धा आयोजित केली जाते . त्याचबरोबर शाळा व महाविद्यालयीन मुलामुलींसाठी कात्रज ते सिंहगड पदभ्रमण स्पर्धाही आयोजित केली जाते . या दोन्ही स्पर्धाना दरवर्षी वाढता प्रतिसाद मिळत आहे . केवळ महाराष्ट्र नव्हे तर परप्रांतांमधूनही या स्पर्धेत भाग घेणाऱ्यांची संख्या मोठी आहे . नुकत्याच झालेल्या एन्डय़ुरो स्पर्धेत बंगळुरू , हैदराबाद , नाशिक , मुंबई , रायगड , भोर , पुणे , पणजी , चेन्नई आदी ठिकाणाहून दीडशे संघ सहभागी झाले होते . ही स्पर्धा वैयक्तिक कौशल्यापेक्षाही सांघिक कौशल्यास प्राधान्य देणारी आहे . प्रत्येक संघात तीनच खेळाडू असतात व त्यामध्ये किमान एक महिला सदस्य असली पाहिजे असा नियम आहे . गेल्या चौदा वर्षांमधील असा अनुभव आहे की पुरुष सदस्यांइतकेच साहस कौशल्य महिलांमध्ये असते . या स्पर्धेत सहभागी झालेल्या खेळाडूंबरोबर चर्चा करण्याची संधी मिळाली त्यावेळी असे लक्षात आले की संघातील तीनही सदस्य एकमेकांचे गुण व कच्चे दुवे ओळखून त्याप्रमाणे येथील स्पर्धेत सर्वोत्तम कामगिरी करण्यासाठी प्रयत्नशील असतात . या स्पर्धेत सहभागी झालेल्या प्रत्येकालाच सायकलिंग व पदभ्रमण करावे लागते . काही स्पर्धकांना या दोन्ही क्रीडा प्रकारांबरोबरच कयाकिंग व नेमबाजी तसेच दोरीवरून नदी ओलांडणे आदी स्पर्धाही पूर्ण कराव्या लागतात . साधारणपणे सत्तर ते शंभर किलोमीटर अंतराचा हा मार्ग डोंगराळ परिसरात असतो . त्यातही भुसभुशीत माती , अवघड वळणे , खडी चढण , खोलवर उतार अशा आव्हानात्मक अडथळ्यांमधून सायकलिंग करणे ही खरोखरीच एक कसोटीच असते . पदभ्रमणामध्ये खडकाळ पायवाट , खडी चढाई व काही ठिकाणी जंगलातून जाणारी फसवी वाट अशा आव्हानांना तोंड देतच स्पर्धकांना मार्गक्रमण करावे लागते . साहजिकच स्पर्धकाच्या शारीरिक व मानसिक तंदुरुस्तीची परीक्षाच असते . संघातील एक सदस्य थोडासा पुढे जाऊन वाटेचा अंदाज घेतो . काही वेळा एकमेकांकडील वजने कमी - जास्त करून किंवा आलटून पालटून एकमेकांकडी वजनाचा भार सहन करीत वेग कायम ठेवण्याचाही प्रयत्न केला जात असतो . या स्पर्धेत सहभागी झालेल्यांना स्वतःचे अन्नपदार्थ , औषधे , सायकलिंग व पदभ्रमणाचे पूरक साहित्य घ्यावे लागत असल्यामुळे त्याचेही नियोजन करणे हीदेखील स्पर्धकांच्या कल्पकतेची कसोटीच असते . या स्पर्धेत तेरा वर्षांपासून ते सत्तर वर्षांपर्यंतच्या सर्व वयोगटातील स्पर्धक सहभागी होत असतात . ही स्पर्धा आव्हानात्मक असली तरीही सर्वच स्पर्धक मोठय़ा आनंदाने त्यामध्ये भाग घेतात असा अनुभव आहे . काही स्पर्धक गेली दहा वर्षे सातत्याने भाग घेत आहेत . जीवनात येणाऱ्या आव्हानांना व अडचणींना आत्मविश्वासाने सामोरे कसे जायचे हे या स्पर्धेद्वारे शिकावयास मिळते . कितीही मोठे ध्येय असले तरी ते पार करण्यासाठी आवश्यक असणारी शिकवण या स्पर्धेद्वारे अनेकांना मिळाली आहे . तीन जणांच्या संघात एकमेकांना कसे सांभाळून घ्यायचे , कोणत्या ठिकाणी मानसिक कणखरता दाखवायची , शारीरिक व मानसिक तंदुरुस्ती कशी ठेवायची आदी अनेक गोष्टी येथे शिकावयास मिळतात , असे काही स्पर्धकांनी आवर्जून सांगितले . या स्पर्धेसाठी मार्ग आखण्याची प्रक्रियाही आव्हानात्मक असते . ही स्पर्धा दरवर्षी फेब्रुवारीच्या दुसऱ्या आठवडय़ात होत असली तरीही तिचा मार्ग ठरवण्याच्या प्रक्रियेस तीन महिने अगोदरच प्रारंभ होतो . या स्पर्धेत सायकलिंग व पदभ्रमणाचा समावेश असल्यामुळे मार्गाची आखणी खूप काळजीपूर्वक करावी लागते . डोंगराळ भागात मार्ग आखतानादेखील संयोजक सायकलवरूनच जातात , त्यामुळे संभाव्य अडचणी कोठे आहेत याचा अंदाज येतो . स्पर्धेकरिता २० ते २५ हॅमरेडिओंचा उपयोग केला जातो . या सर्व रेडिओंचे एका ठिकाणी मुख्य नियंत्रण केले जात असते . ज्या ठिकाणी या यंत्रणेद्वारे संदेश येत नसेल अशी ठिकाणे मार्गात घेण्याचे टाळल जाते . मार्गातील अडचणींनुसार चेकपॉइंट्सवर स्वयंसेवकांची नियुक्ती केली जाते . स्पर्धेकरिता दरवर्षी सव्वाशे स्वयंसेवक मदतीला असतात . या सर्वाना प्राथमिक उपचार सेवेचे प्रशिक्षण दिले जाते . तसेच आपत्तीच्या वेळी तातडीने कशी हालचाल करता येईल याचेही त्यांना प्रशिक्षण दिले जाते . ही स्पर्धा डोंगराळ परिसरात असल्यामुळे प्रत्येक संघास कचरा ठेवण्यासाठी स्वतंत्र पिशवी दिली जाते . या सर्व पिशव्या एकत्र करून नंतर कचऱ्याची विल्हेवाट लावली जाते . नॅशनल एज्युकेशन फाउंडेशनचे संस्थापक प्रसाद पुरंदरे यांच्या नेतृत्वाखाली शंभर ते सव्वाशे युवक - युवती गेली पंधरा वर्षे या स्पर्धेचे यशस्वीरित्या संयोजन करीत आहेत . ज्या स्पर्धकांना या स्पर्धेत भाग घेणे काही वैयक्तिक कारणास्तव शक्य नसते , ते स्पर्धेसाठी स्वयंसेवक म्हणून काम करतात व त्याद्वारे स्पर्धेचा अनोखा आनंद घेण्याचा प्रयत्न करतात . ही स्पर्धा सांघिक असल्यामुळे अनेक संघांमधील सदस्य तीनचार महिने अगोदरच सराव सुरू करतात . काही स्पर्धक वर्षभर डोंगराळ परिसरात सायकलिंग व पदभ्रमणाचा आनंद घेत असतात . शालेय गटातील अनेक मुले - मुलीदेखील नियमित सायकलिंग , पदभ्रमण , कयाकिंग आदी खेळांचा अनुभव मिळवितात . मुला - मुलींबरोबरच त्यांचे पालकही आता सायकलिंग व पदभ्रमणाचा अनुभव घेऊ लागले आहेत . निसर्गाकडे चला हा संदेश केवळ तोंडी किंवा लेखी स्वरूपात न देता प्रत्यक्ष कृतीद्वारे देण्याकडे त्यांचा कल दिसून येऊ लागला आहे . हीच एन्डय़ुरो साहसी क्रीडा स्पर्धेची पावती आहे . अन्य ठिकाणीही एन्डय़ुरोला मागणी एन्डय़ुरो स्पर्धेत सहभागी होणाऱ्यांची वाढती संख्या , त्यास गेली चौदा वर्षे मिळणारे भरघोस प्रायोजक व प्रसिद्धी यामुळे अन्य ठिकाणच्या संघटकांनीही एन्डय़ुरो स्पर्धा आमच्या भागात घेण्याची विनंती केली आहे . कोल्हापूर येथे एन्डय़ुरोसारखीच एक स्पर्धा आयोजित करण्यात आली होती . पन्हाळा परिसरात झालेल्या या स्पर्धेत दक्षिण महाराष्ट्रातील साहसीप्रेमीचा उत्स्फूर्त प्रतिसाद लाभला होता . गोवा पर्यटन विभागानेही नॅशनल एज्युकेशन फाउंडेशनला एन्डय़ुरोसारखीच स्पर्धा गोव्यात घेण्याची विनंती केली आहे . लहान मुलांमध्ये साहसी वृत्ती व सायकिलगविषयी आवड वाढावी यासाठी नॅशनल एज्युकेशन फाउंडेशनने तळजाईच्या डोंगराळ परिसरात मध्यंतरी सायकलिंग स्पर्धा घेतली होती . या स्पर्धेत भाग घेतलेल्या मुलामुलींनी स्पर्धा पूर्ण केल्यानंतर व पारितोषिक वितरण समारंभ झाल्यानंतरही पुन्हा त्याच मार्गावर सायकलिंगचा आनंद घेतला . सौजन्य : लोकप्रभा मिलिंद ढमढेरे – response . lokprabha @ expressindia . com


झोपो या कंपनीने ‘एम फाइव्ह’ हा सर्वसामान्यांना परवडेल अशा किमतीत मोबाइल उपलब्ध केला आहे . यात पाच इंचाचा आयपीएस डिस्प्ले देण्यात आला आहे . झोपोने यात मीडिआटेकचा एमटी ६७३७ एम हा प्रोसेसर वापरला आहे . हा मोबाइल अॅण्ड्रॉइड सिक्स या ऑपरेटिंग सिस्टीमवर चालतो . या मोबाइलमध्ये वन जीबी रॅम आणि १६ जीबी मेमरी देण्यात आली आहे . या मोबाइलमध्ये दोन सिम कार्डची सुविधा आहे तसेच मोबाइलचे स्टोरेज मेमरी कार्डच्या साहाय्याने ६४ जीबीपर्यंत वाढवता येऊ शकते . या मोबाइलमध्ये मागील बाजूस पाच मेगापिक्सेलचा कॅमेरा आणि फ्लॅश देण्यात आले आहे तर पुढील बाजूस दोन मेगापिक्सएलचा कॅमेरा देण्यात आला आहे . यात २१०० एमएएचची बॅटरी देण्यात आली आहे . कनेक्टिव्हिटीसाठी या मोबाइलमध्ये फोरजी विओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम आहे . झोपो कलर एम फाइव्हमध्ये सगळ्या प्रकारचे महत्त्वाचे सेन्सर्स देण्यात आले आहेत . झोपो कलर एम फाइव्ह पांढऱ्या रंगात उपलब्ध आहे . तो ऑनलाइन खरेदी करता येऊ शकतो . झोपो कलर एम फाइव्ह किंमत : रु . ६ , ५०० / - सॅमसंग ए सेव्हन ( २०१७ ) सॅमसंग या मोबाइल कंपनीने ‘ए सेव्हन’ हा नवीन मोबाइल भारतीय बाजारपेठेत आणला आहे . या मोबाइलमध्ये ५ . ७ इंचाचा फुल एचडी डिस्प्ले देण्यात आला आहे . ए सेव्हनमध्य थ्री जीबी रॅम आणि ३२ जीबी मेमरी देण्यात आली आहे . ए सेव्हनमध्ये दोन सिम कार्डची सुविधा देण्यात आली आहे . त्याचबरोबर एका वेळी दोन सिम कार्ड आणि मेमरी कार्डही वापरता येऊ शकतं . यात तुम्ही मेमरी कार्डच्या साहाय्याने स्टोरेज २५६ जीबीपर्यंत वाढवू शकता . यात एक्सिनॉसचा ७८७० ऑक्टाकोर हा प्रोसेसर वापरण्यात आला आहे . कॅमेराच्या बाबतीत यात मागील बाजूस १६ मेगापिक्सेलचा कॅमेरा आणि फ्लॅश देण्यात आला आहे तसेच पुढील बाजूस १६ मेगापिक्सेलचा कॅमेरा देण्यात आला आहे . हा मोबाइल अॅण्ड्रॉइड ६ . ० . १ या ऑपरेटिंग सिस्टीमवर चालतो . यात ३६०० एमएएच बॅटरी देण्यात आली आहे . कनेक्टिव्हिटीसाठी यात फोरजी विओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम , एनएफसी ( वायरलेस संपर्क तंत्रज्ञान ) आहे . ए सेव्हनमध्ये सगळ्या प्रकारचे महत्त्वाचे सेन्सर्स देण्यात आले आहेत . या मोबाइलच्या पुढील बाजूस फिंगरिपट्र स्कॅनर देण्यात आला आहे . ए सेव्हनमधून सॅमसंग पे वापरता येऊ शकते . ज्यामुळे तुम्ही तुमच्या मोबाइलच्या साहाय्याने दुकानातून सामान खरेदी करू शकता . या मोबाइलला धूळ आणि पाण्यापासून संरक्षण देण्यात आले आहे . हा मोबाइल काळा आणि सोनेरी या दोन रंगांत उपलब्ध आहे . तो ऑनलाइन आणि दुकानात उपलब्ध आहे . ए सेव्हन किंमत : रु . ३३ , ४९० सॅमसंग ए फाइव्ह ( २०१७ ) सॅमसंग या मोबाइल कंपनीने ‘ए फाइव्ह’ हा नवीन मोबाइल भारतीय बाजारपेठेत उपलब्ध केला आहे . या मोबाइलमध्ये ५ . २ इंचांचा फुल एचडी डिस्प्ले देण्यात आला आहे . ए फाइव्हमध्ये थ्री जीबी रॅम आणि ३२ जीबी मेमरी देण्यात आली आहे . ए फाइव्हमध्ये दोन सिम कार्डचाी सुविधा देण्यात आली आहे . तसंच एका वेळी दोन सिम कार्ड आणि मेमरी कार्ड वापरता येऊ शकतं . यात तुम्ही मेमरी कार्डच्या साहाय्याने स्टोरेज २५६ जीबीपर्यंत वाढवू शकता . यात एक्सिनॉसचा ७८७० ऑक्टाकोर हा प्रोसेसर वापरण्यात आला आहे . यात मागील बाजूस १६ मेगापिक्सेलचा कॅमेरा आणि फ्लॅश देण्यात आला आहे तसेच पुढील बाजूस १६ मेगापिक्सेलचा कॅमेरा देण्यात आला आहे . हा मोबाइल अॅण्ड्रॉइड ६ . ० . १ या ऑपरेटिंग सिस्टीमवर चालतो . यात ३००० एमएएच बॅटरी देण्यात आली आहे . कनेक्टिव्हिटीसाठी यात फोरजी विओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम , एनएफसी ( वायरलेस संपर्क तंत्रज्ञान ) आहे . ए फाइव्हमध्ये सगळ्या प्रकारचे महत्त्वाचे सेन्सर्स देण्यात आले आहेत . या मोबाइलच्या पुढील बाजूस िफगरिपट्र स्कॅनर देण्यात आला आहे . या मोबाइलला धूळ आणि पाण्यापासून संरक्षण देण्यात आले आहे . ए फाइव्हमधून सॅमसंग पे वापरता येऊ शकतं . ज्यामुळे तुम्ही तुमच्या मोबाइलच्या साहाय्याने दुकानातून सामान खरेदी करू शकता . हा मोबाइल काळा आणि सोनेरी या दोन रंगांत उपलब्ध आहे . तो ऑनलाइन तसंच दुकानात उपलब्ध आहे . ए फाइव्ह किंमत : रु . २८ , ९९० सॅमसंग सी सेव्हन प्रो सॅमसंग या मोबाइल कंपनीने ‘सी सेव्हन प्रो’ हा नवीन मोबाइल भारतीय बाजारपेठेत उपलब्ध केला आहे . या मोबाइलमध्ये ५ . ७ इंचाचा फुल एचडी डिस्प्ले देण्यात आला आहे . सी सेव्हन प्रो मध्ये फोर जीबी रॅम आणि ६४ जीबी मेमरी देण्यात आली आहे . सी सेव्हन प्रोमध्ये दोन सिम कार्डची सुविधा देण्यात आली आहे . परंतु एका वेळी दोन सिम कार्ड किंवा एक सिम कार्ड आणि एक मेमरी कार्ड वापरू शकता . यात तुम्ही मेमरी कार्डच्या साहाय्याने स्टोरेज २५६ जीबीपर्यंत वाढवू शकता . यात स्नॅपड्रॅगॉनचा ६२५ ऑक्टाकोर हा प्रोसेसर वापरण्यात आला आहे . कॅमेराच्यासाठी यात मागील बाजूस १६ मेगापिक्सेलचा कॅमेरा आणि फ्लॅश देण्यात आला आहे तसेच पुढील बाजूस १६ मेगापिक्सेलचा कॅमेरा देण्यात आला आहे . हा मोबाइल अॅण्ड्रॉइड ६ . ० . १ या ऑपरेटिंग सिस्टीमवर चालतो . यात ३३०० एमएएच बॅटरी देण्यात आली असून ती जलद चाìजग करते . कनेक्टिव्हिटीसाठी यात फोरजी विओएलटीई , एलटीई , थ्रीजी , टूजी देण्यात आले आहे . यात वायफाय , जीपीएस , ब्लूटूथ , एफएम , एनएफसी ( वायरलेस संपर्क तंत्रज्ञान ) आहे . सी सेव्हन प्रो मध्ये सगळ्या प्रकारचे महत्त्वाचे सेन्सर्स देण्यात आले आहेत . या मोबाइलच्या पुढील बाजूस िफगरिपट्र स्कॅनर देण्यात आला आहे . हा मोबाइल निळा आणि सोनेरी या दोन रंगांत उपलब्ध आहे तो ऑनलाईन खरेदी करता येईल . सी सेव्हन प्रो किंमत रु . २५ , ९९० निखिल जोशी – response . lokprabha @ expressindia . com सौजन्य : लोकप्रभा


जगात क्षय हा संसर्गजन्य रोगातील सर्वात मारक रोग ठरत असून त्यावर लक्ष केंद्रित करण्याची गरज आहे , असे मत संयुक्त राष्ट्रांनी व्यक्त केले आहे . संयुक्त राष्ट्रात पुढील महिन्यात जागतिक नेत्यांची एक बैठक होत असून त्यात २०३० पर्यंत क्षयाचे निर्मूलन करण्याचे आवाहन करण्यात येणार आहे त्यासाठी वर्षांला १३ अब्ज डॉलर्सचा खर्च येणार आहे . न्यूयॉर्कमध्ये संयुक्त राष्ट्रांच्या आमसभा बैठकीच्या पाश्र्वभूमीवर क्षयावरची उच्चस्तरीय बैठक होत असून त्यावर अमेरिका व दक्षिण आफ्रिका यांच्यातील वादंगाचे सावट आहे . सध्या जागतिक पातळीवर एचआयव्ही व एड्स यावर लक्ष केंद्रित केले असले तरी क्षयाकडे दुर्लक्ष होता कामा नये असे अधिकाऱ्यांचे म्हणणे आहे . दानशूर उद्योगपती तंत्रज्ञ व उद्योगपती बिल गेट्स यांनी क्षय निर्मूलनासाठी मोठय़ा प्रमाणात गरीब देशांना निधी दिला असून २६ सप्टेंबरला होणाऱ्या क्षयावरील शिखर बैठकीस ते उपस्थित राहणार आहेत . क्षय हा अजून संपलेला नाही . जर जग एकत्र आले तर तो हटवता येईल असा विश्वास बिल गेट्स यांनी व्यक्त केला आहे . यातील अंतिम जाहीरनाम्याच्या मसुद्यावर दोन महिने चर्चा झाली त्यात दक्षिण आफ्रिकेने अमेरिकेच्या प्रस्तावांना विरोध करून त्याची भाषा बदलण्याची मागणी केली होती . २०१६ मध्ये क्षयाने १७ लाख लोक मरण पावले होते असे जागतिक आरोग्य संघटनेचे म्हणणे आहे .


लुकास मौरासने अखेरच्या क्षणी केलेल्या गोलाच्या जोरावर टॉटेनहॅमचे चॅंपियन्स लीगमधील भवितव्य कायम राहिले . या गोलामुळे त्यांनी बार्सिलोनाला १ - १ असे बरोबरीत रोखले आणि अंतिम १६ संघांतील त्यांचा मार्ग सुकर झाला . गटामध्ये अव्वल स्थान सर्वाधिक गुण मिळवून कायम बार्सिलोनासाठी या सामन्याच्या निकालाने फरक पडणार नव्हता . त्यामुळे त्यांनी लिओनेल मेस्सीसह काही प्रमुख खेळाडूंना विश्रांती दिली . परिणामी जबाबदारी असलेल्या ओस्माने देम्बेलेने सुरवातीलाच गोल करून बार्सिलोनाला वर्चस्व मिळवून दिले ; परंतु अंतिम पाच मिनिटांचा खेळ नाट्यमय ठरला . बाद फेरीत प्रवेश करण्यासाठी टॉटेनहॅमकरिता बरोबरी पुरेशी होती . अंतिम क्षणी गोल झाल्यानंतर त्यांच्या खेळाडूंनी सुटकेचा निःश्वास टाकला . सामना संपल्यानंतर काही सेकंद त्यांच्या खेळाडूंच्या चेहऱ्यावरचे भाव सर्व काही स्पष्ट करणारे होते . गटामध्ये अपराजित राहून अव्वल स्थान कायम ठेवणे हे आमचे पहिले ध्येय होते . आमच्यासाठी ही मोठी कामगिरी आहे , असे बार्सिलोनाचे प्रशिक्षक एर्नेस्टो वेलवर्दे यांनी सांगितले . मेस्सीसह प्रमुख खेळाडूंना विश्रांती देण्याचा त्यांचा निर्णय कॅम्प नोऊ स्टेडियममधील बार्सिलोनाच्या प्रेक्षकांना पटला नव्हता . आम्ही अगोदरच बाद फेरीसाठी पात्र ठरलो आहोत यातूनच आमची ताकद स्पष्ट होते . प्रमुख खेळाडूंच्या अनुपस्थितीत देम्बेलेने केलेल्या खेळावर आम्ही समाधानी आहोत , असे वेलवर्दे म्हणाले . या २१ वर्षीय खेळाडूच्या बेशिस्तीवरून बार्सिलोना संघात नाराजी व्यक्त करण्यात आलेली आहे . या पार्श्वभूमीवर वेलवर्दे यांनी त्याचे केलेले कौतुक महत्त्वाचे ठरत आहे . त्याने केलेला गोल फारच अप्रतिम होता . त्याच्यासारखी क्षमता असलेले खेळाडूच अशाप्रकारे गोल करू शकतात , अशीही पुष्टी वेलवर्दे यांनी जोडली .


सर्वसामान्य ग्राहकांच्या खिशाला परवडेल असा स्मार्टफोन रिलायन्स जिओने नुकताच सादर केला . त्याआधी कंपनीने ग्राहकांना मोफत इंटरनेट सुविधा दिली होती . जिओच्या या धमाकेदार ऑफर्सनंतर आयफोननेही आयफोन ८ आणि आयफोन ८ प्लस हे फोन बाजारात आणला आहे . आता या दोन्ही नामवंत कंपन्यांनी एकत्र यायचा निर्णय घेतला असून भारतीय ग्राहकांसाठी ही अतिशय आनंदाची बातमी आहे . जिओच्या स्टोअर्समध्ये आयफोन उपलब्ध होणार आहे . जिओने आयफोन ८ आणि आयफोन ८ प्लससाठी करार करत या फोनसाठी आपली सर्व्हीस देण्याचे ठरवले आहे . आयफोनचे दोन्ही फोन ४ जी नेटवर्कवर आधारित आहेत . आयफोन्सच्या अद्ययावत मॉडेल्सपैकीच असणाऱ्या या फोनमध्ये ग्राहकांना जिओचे कार्ड आणि त्याबरोबरच विविध सर्व्हीस वापरता येणार आहेत . आयफोन ८ मध्ये पोस्टपेड ग्राहकांसाठी महिन्याला ७९९ रुपयांत ९० जीबी इंटरनेट डेटासोबत मोफत व्हॉइस कॉल्स आणि जिओच्या प्रिमिअम अॅप्लिकेशन्सचा समावेश आहे . प्रिपेड ग्राहकांसाठी ही सेवा ७९९ रुपयांत २८ दिवसांसाठी मिळणार आहे . अशाप्रकारे जिओसोबत करार केल्याने ९०० शहरांमध्ये २००० रिलायन्स स्टोअरमध्ये आयफोन विकत घेता येणार आहे . त्यामुळे येत्या काळात नेटवर्कचा वेग वाढण्यास मदत होणार आहे . ग्राहकांना या ऑफर्स रिलायन्स डिजिटल आणि जिओ स्टोअर्सशिवाय अॅमेझॉन , माय जिओअॅप , जिओ डॉट कॉम या वेबसाईटसवरही मिळू शकतील .


राष्ट्रीय पुरस्कार विजेता गणेश आचार्य यांचे नवीन फोटो पाहिल्यावर तुम्हीसुद्धा आश्चर्यचकित व्हाल . त्यांचा नवीन लूक पाहिल्यास आधीपेक्षा जवळपास निम्मे वजन त्यांनी कमी केल्याचे पाहायला मिळेल . नृत्य निर्देशक गणेश आचार्य यांनी ८५ किलो वजन कमी केले आहे . यासंदर्भात एका वृत्तपत्राला दिलेल्या मुलाखतीत ते म्हणाले की , ‘माझ्यासाठी हे खूपच कठीण होतं . मागील दीड वर्षापासून मी फक्त माझं वजन कमी करण्यावरच भर देत होतो . २०१५ मध्ये आलेल्या माझ्या चित्रपटासाठी मी ३० ते ४० किलो वजन वाढवलं होतं आणि त्यानंतर माझं वजन २०० किलोवर पोहोचलं . आता तेच वजन मी कमी करण्याचा प्रयत्न करतोय . ’ ‘लोकांनी गणेश आचार्यला जाड असल्याचंच पाहिलंय . माझी ही प्रतिमा मला बदलायची होती . आतापर्यंत मी ८५ किलो वजन कमी केले आहे , ’ असंही त्यांनी सांगितलं . २०१३ मध्ये प्रदर्शित झालेल्या ‘भाग मिल्खा भाग’ चित्रपटातील ‘मस्तो का झुंड’ या गाण्यातील नृत्य निर्देशनासाठी त्यांचा राष्ट्रीय पुरस्कार देऊन सन्मान करण्यात आला होता . वाचा : बॉलिवूड पदार्पणापूर्वीच राजकपूर यांचा नातू चर्चेत वजन कमी केल्यानंतर जाणवू लागलेल्या फरकाबद्दल सांगताना ते म्हणाले की , ‘जेव्हा वजन जास्त होतं तेव्हाही मी डान्स करत होतो . मात्र आता वजन केल्याने माझी ऊर्जा वाढली आहे . ’ वजन कमी करण्यासाठी इतरांनाही प्रेरणा देण्यासाठी गणेश आचार्य लवकरच युट्यूबवर एक व्हिडिओ प्रदर्शित करणार आहेत . त्यांनी कशाप्रकारे वजन कमी केलं , त्यासाठी आहार कसा घेतला या सर्व गोष्टींचे मार्गदर्शन ते व्हिडिओतून करताना दिसणार आहेत . याआधी गायक अदनान सामीनेही आपले वजन घटवले होते .


सालस आणि घरंदाज भूमिकांना रुपेरी पडद्यावर जिवंत करणारी अभिनेत्री रेणुका शहाणे पुन्हा एकदा नव्या अंदाजात प्रेक्षकांच्या भेटीला येणार आहे . ‘टाइम्स ऑफ इंडिया’ने प्रसिद्ध केलेल्या वृत्तनुसार रेणुका ‘खिचडी’ या लोकप्रिय मालिकेच्या नव्या पर्वात दिसणार आहेत . बऱ्याच काळानंतर रेणुका पुन्हा एकदा छोट्या पडद्यावर परतणार असल्यामुळे चाहत्यांमध्येही उत्साहाचे वातावरण पाहायला मिळत आहे . तब्बल दहा वर्षांनंतर ‘खिचडी’ ही मालिका प्रेक्षकांच्या भेटीला येणार आहे . या मालिकेत रेणुका पाहुण्या कलाकाराच्या भूमिकेत दिसेल . तिची भूमिका छोटेखानी असली तरी महत्त्वाची असणार आहे . त्यामुळे आता विनोदाची ही ‘खिचडी’ प्रेक्षकांची दाद मिळवते का , हाच प्रश्न अनेकांच्या मनात घर करत आहे . पाहा : VIDEO : ‘घुमर’ करत दीपिका म्हणतेय ‘दिसला गं बाई दिसला’ ‘खिचडी’ या मालिकेच्या नव्या पर्वातून निर्माता - अभिनेता जमनादास मजीठिया आणि लेखक - अभिनेता आतिश कपाडिया यांची मुलंसुद्धा टेलिव्हिजन विश्वात पदार्पण करणार आहेत . काही दिवसांपूर्वीच या मालिकेच्या तिसऱ्या पर्वाची घोषणा करण्यात आली . २००२ मध्ये ‘खिचडी’च्या पहिल्या पर्वाला सुरुवात झाली होती . एका गुजराती कुटुंबातील व्यक्तींचे स्वभाव , त्यातून उडणारे खटके आणि त्यांचे विनोद अशा हलक्याफुलक्या कथानकाला या मालिकेतून न्याय देण्यात आला होता . त्यानंतर २००५ मध्ये ‘इन्स्टंट खिचडी’ या नावाने मालिकेच्या दुसऱ्या पर्वाला सुरुवात झाली . सलग दोन्ही पर्वांना मिळालेले यश पाहता आता हे हटके कुटुंब पुन्हा एकदा प्रेक्षकांच्या मनोरंजनासाठी सज्ज झाले आहे .


ज्वारी आणि बाजरी या धान्यांकडे आपण पारंपरिक खाद्य म्हणून पाहतो . मात्र पौष्टीक गुणधर्म असणारे हे धान्य आरोग्यासाठी अतिशय उपयुक्त आहे . आपल्याला या दोन्ही धान्यांची भाकरी माहित असते , मात्र त्यापलिकडे जात यापासून बरेच हटके पदार्थही करता येतात . अम्रिता हाजरा या तरुण संशोधिकेने याबाबत बराच अभ्यास केला आहे . इंडियन इन्स्टिटय़ूट ऑफ सायन्स एज्युकेशन अॅण्ड रिसर्च’ ( आयसर ) या संस्थेत त्या संशोधन आणि अध्यापन काम करणाऱ्या अम्रिता यांनी ज्वारी आणि बाजरीची भरड या विषयावर संशोधन केले आहे . या पदार्थांचे आपल्या आरोग्यातील असणारे महत्त्व त्यांनी ‘लोकसत्ता व्हिवा लाउंज’ च्या कार्यक्रमात केले . या ज्वारी आणि बाजरीच्या भरडीपासून चकली , न्यूडल्स , शेवया असे अनेक हटके पदार्थ तयार होतात . याबरोबरच हल्ली ज्वारीचे कुकीजही तयार करता येतात . येत्या काळात या पदार्थांमध्ये आणखी भर पडेल अशी आशा आहे असे मत अम्रिता यांनी व्यक्त केले . सर्व वयोगटातील लोकांसाठी ज्वारी आणि बाजरीची भरड चांगली असते . मात्र प्रत्येक वयोगटासाठी ही भरड देण्याची पद्धती माहित असायला हव्यात .


अभिनेता टायगर श्रॉफसोबत दिशा पटानीचे नाव सातत्याने जोडले जात आहे . या दोघांना अनेकदा ट्रोलही केले गेले . यावर आता दिशाने आपले मत व्यक्त केले . ‘आयएएनएस’ या वृत्तसंस्थेशी बोलताना दिशा म्हणाली की , ‘मला अशा पद्धतीच्या चर्चांमध्ये यायला आवडत नाही . पण मला हेही माहिती आहे की हा माझ्या कामाचा एक भाग म्हणून मी हे काम निवडले आहे . जर मला हे काम आवडले नसते तर मी दुसरे कोणतेही काम केले असते . ’ ‘मला फार लोकांना भेटायला आवडत नाही . मी फार लाजाळू आहे पण याचा काही फरक पडत नाही . जर तुम्ही एक कलाकार आहात तर लोकांना तुमच्या खासगी आयुष्याबद्दल कुतुहल वाटणे स्वाभाविक आहे . माझ्या कामावरही जर लक्ष दिले जात आहे तर मला या सर्व गोष्टींनी काही फरक पडत नाही . ’ काही दिवसांपूर्वी ‘स्टुडण्ट ऑफ द इअर’च्या सिक्वेलमधून दिशा पटानी बाहेर पडली असून , तिच्या जागी सैफ अली खान - अमृता सिंगची मुलगी सारा अली खान हिला संधी देण्यात आल्याचे वृत्त प्रसिद्ध झाले होते . कथित प्रियकर टायगरसोबत सिनेमात संधी न मिळण्याची ही तिची दुसरी वेळ आहे . ‘बागी’ या सिनेमात दिशाऐवजी श्रद्धा कपूरला घेण्यात आले होते . ‘एमएस धोनी द अनटोल्ड स्टोरी’ या सिनेमातून सिनेसृष्टीत पदार्पण करणारी दिशा बॉलिवूडमध्ये आपला जम बसवू पाहत आहे . नुकताच तिने जॅकी चॅनसोबत ‘कुंग फू योगा’ या सिनेमात काम केले . या सिनेमात जॅकी आणि दिशासोबत सोनू सूद आणि अमायर दस्तूर यांच्याही महत्त्वपूर्ण भूमिका होत्या . दरम्यान , डब्बू रत्नानी या प्रसिद्ध छायाचित्रकाराच्या नव्या वर्षाच्या कॅलेंडरसाठी दिशाने टॉपलेस फोटोशूट केले होते . तिने हा फोटो ट्विटरच्या माध्यमातून शेअर केल्यानंतर तिच्या या अवतारावर टीका होत होती . ट्विटरव्यतिरिक्त दिशा पटानीने इन्स्टाग्रामवर देखील हा फोटो शेअर केला होता . नशीले डोळे आणि अनोख्या केशरचना या अवतारात दिशाने या फोटोशूटसाठी पोझ दिली होती . टॉपलेस फोटोबद्दल दिशानेही आपली प्रतिक्रिया दिली होती . ‘मी टॉपलेस नाही , या फोटोमध्ये फक्त माझी पाठ दिसत आहे . माझ्या शरीराविषयी मला आत्मविश्वास असल्यामुळेच मला ही पोझ देताना समस्या आली नाही . ’ असे दिशाने म्हटले होते .


मॅंचेस्टर : इंग्लंडमधे क्रिकेट खेळताना फलंदाजाने चांगले दिसणे आणि त्याच्या तंत्रात शुद्धता दिसणे याला पूर्वीपासून फार महत्त्व आहे . उजव्या हाताने खेळणाऱ्या फलंदाजाचा कोणताही फटका मारताना डाव्या हाताचे कोपर वर जायला हवे मग जाणकार प्रेक्षक त्याला टाळ्या वाजवून पावती द्यायचे . झाले काय की याच चांगले दिसण्याच्या नादात इंग्लंडचे फलंदाज आपले लक्ष फक्त धावा काढण्यावर असायला हवे ही मोलाची गोष्टच विसरून गेले होते . अजूनही इंग्लंडच्या कसोटी संघातील ऍलिस्टर कुक किंवा ज्यो रूट हे फलंदाज त्याच विचारांनी खेळताना दिसतात . बदल झालाय तो मर्यादित षटकांच्या संघात खेळणाऱ्या फलंदाजांमध्ये . जेसन रॉय , जॉनी बेअर्स्टो किंवा जोस बटलर सारख्या फलंदाजांचे तंत्र खराब नक्कीच नाहीये फक्त मैदानावर पाय ठेवल्यावर ते फलंदाजी करताना कसा दिसतो याकडे शून्य लक्ष देतात आणि गोलंदाजाने टाकलेला चेंडू प्रचंड ताकदीने कसा फटकावता येईल याचा विचार करतात . टी20 किंवा एक दिवसीय सामन्यात इंग्लंड संघाचा खेळ सरस व्हायला हाच बदल कारणीभूत ठरला आहे . भारत विरुद्ध इंग्लंड 3 सामन्यांच्या टी20 मालिकेला त्यामुळेच मजा येणार आहे . दोन्ही संघातील खेळाडू सकारात्मक , निर्भय आणि बेधडक क्रिकेट खेळणार ज्याचा आनंद प्रेक्षक लुटणार आहेत . इंग्लंडला येऊन दहा दिवस झाले . भारतीय संघाने चांगला सराव आणि दोन टी20 सामने आयर्लंडसमोर खेळून वातावरणाशी जुळवून घेण्याची प्रक्रिया पूर्ण केली आहे . सध्याच्या घडीला जबरदस्त आक्रमक लयीत खेळणाऱ्या इंग्लंड संघासमोर विराट कोहलीचा संघ टक्कर देणार आहे . इंग्लंड संघाने गेल्या महिन्यात असे काही क्रिकेट खेळले की ऑस्ट्रेलियन संघाला एक दिवसीय मालिकेत 5 - 0 पराभवाचा झटका त्यांनी दिला आहे . जोस बटलर , जेसन रॉय आणि जॉनी बेअर्स्टो या तिघांनी बॅटने धुमाकूळ घातला . याच तिघांना रोखण्याचे आव्हान भारतीय गोलंदाजांना आहे . भारतीय संघ मधल्या फळीतील स्थिरता शोधतो आहे . लोकेश राहुलवर संघाचा विश्वास दिवसेंदिवस वाढत चालला आहे . सुरेश रैना अत्यंत उपयुक्त खेळाडू असला तरी निव्वळ फलंदाज म्हणून लोकेश राहुलवर भरवसा ठेवला जाऊ शकतो . जसप्रीत बुमराला दुखापत झाल्याने भुवनेश्वर कुमारसोबत उमेश यादवला पसंती दिली जाईल . कुलदीप यादव आणि युझवेंद्र चहलची यशस्वी जोडी इंग्लंडमध्ये कशी कामगिरी करते हे बघणे मजेदार ठरणार आहे . मॅंचेस्टर शहरातील ऐतिहासिक ओल्ड ट्रेफर्ड मैदानावर पहिला सामना रंगणार आहे . गेले काही दिवस मॅंचेस्टर शहरात कडकडीत ऊन पडते आहे . खेळपट्टी संपूर्ण सुकलेली असेल आणि फलंदाजीला पोषक असेल असे दिसते . 2011 साली भारत वि इंग्लंड दरम्यान याच मैदानावर टी20 सामना झाला होता ज्यात राहुल द्रविडने समित पटेलला लागोपाठ 3 षटकार मारून सगळ्यांना चकित केले होते . सामना कामाच्या दिवशी म्हणजे मंगळवारी होत असला तरी अनिवासी भारतीय प्रेक्षक सामन्याला गर्दी करतील असे समजते आहे फक्त एक गोष्ट लक्षात ठेवावी लागणार ती म्हणजे स्थानिक वेळ 7 वाजता इंग्लंडच्या फुटबॉल संघाचा अत्यंत महत्त्वाचा सामना कोलंबिया विरुद्ध रंगणार आहे . साहजिकच इंग्लिश खेळप्रेमींचा पहिली पसंती फुटबॉल सामन्याला राहणार आहे . मोठी संधी आहे : विराट कोहली " " इंग्लंड संघ ज्या तडफेने क्रिकेट खेळतो आहे ते बघता भारतीय संघाला त्यांना तोडीस तोड उत्तर देणे हे संकट नसून मोठी संधी आहे ' ' , पहिल्या टी20 सामन्याअगोदर बोलताना विराट कोहली म्हणाला . " " आयपीएलमधे यंदाच्या मोसमात बरेच इंग्लंडचे खेळाडू खेळले . आम्हांला त्यांचा स्वभाव कळाला त्यांच्याशी मैत्री करता आली . जोस बटलर आयपीएलचाच आत्मविश्वास घेऊन जबरदस्त कामगिरी करतो आहे . मी एकच म्हणेन की चांगल्या संघासमोर चांगले क्रिकेट खेळले तरच निभाव लागणार आहे . आमची तयारी चांगली झाली आहे . हवा एकदम उत्तम आणि गरम आहे . गेल्या वेळेला जिंकलो असल्याने करंडक आमच्याकडे आहे म्हणजेच यजमान संघावर घरच्या मैदानावर चांगली कामगिरी करायचे दडपण असेल . आम्ही एकदम बेधडक क्रिकेट खेळणार आहोत . पुढील वर्षीचा वर्ल्डकप दूर असला तरी त्याची काही तयारी होणार आहे . . . काही प्रश्नांची उत्तरे शोधायला मदत होणार आहे ' ' , कोहलीने सांगितले .


प्रतिजैविके व स्टेरॉइडयुक्त औषधांच्या सरसकट विक्रीवर आरोग्य मंत्रालयाने बंदी घातली आहे . २३ मार्च रोजी याबाबतची अधिसूचना जारी करण्यात आली असून त्यात एकूण १४ क्रिम्सचा समावेश करण्यात आला आहे . डॉक्टरांच्या चिठ्ठीशिवाय ही औषधे रुग्णांना विकण्यास बंदी घालण्यात आली असून त्यात काही मलमे व क्रिम यांचा समावेश आहे . अनुशेष एचमधील या औषधांच्या विक्रीवर बंदी घालण्यासाठी औषध व सौंदर्यप्रसाधने नियम १९४५ मध्ये काही बदल करण्यात आले आहेत . औषध तंत्रज्ञान सल्लागार मंडळाने केलेल्या सूचनेवरून ही कारवाई करण्यात आली आहे . ही क्रिम व औषधे प्रिस्क्रिप्शनशिवाय देण्यास बंदी घातली असून काही त्वचारोगतज्ज्ञांनी औषध कंपन्या स्टेरॉइड्स असलेली क्रिम व मलम विकत असल्याची तक्रार केली होती . या औषधांचा वापर रुग्ण कुणाच्या देखरेखीखाली करीत नाहीत . स्टेरॉइड असलेले त्वचारोगाचे मलम व इतर काही औषधांना नवीन नियम लागू केला असून चेहरा धुण्याचे फेसवॉश व मॉइश्चरायजर्स यांना हा नियम लागू नाही . अल्कोमेटॅसोन , बेक्लोमेथॅसोन , डेसोनाइड , डेसोक्झिमेटेसोन , फ्लुसिओनइड या औषधांचा बंदी घातलेल्यांत समावेश आहे .


थंडीचे दिवस आहे त्यामुळे ओठ फाटण्याची समस्या अनेकांना असते . एकवेळ पायाला पडलेल्या भेगा लपवता येतील पण ओठांचीही समस्या लपवता येत नाही . ओठ हे खूप नाजूक असतात म्हणूनच त्यांची काळजी घेणे खूपच गरजेच असते . अनेक महिला हिवाळ्यात ओठांची काळजी घेण्यासाठी लिप बामचा वापर करतात . पण लिप बामचा वापर कधी आणि केव्हा करावा हेही तितकेच महत्त्वाचे आहे . वाचा : काही सेकंदात झोपी जाण्यासाठी हा उपाय करुन पाहा * जर तुम्ही जास्त वेळ एसीमध्ये काम करत असाल तर लिप बाम जरूर वापरा . कारण एसीमध्ये बसून ओठ रुक्ष होऊ शकतात म्हणून अशा वेळी लिप बामचा वापर करा . * थंडीच्या दिवसात संध्याकाळच्या वेळी जर तुम्ही बाहेर फिरायला जात असाल तर ओठांवर लिप बाम जरूर लावा कारण थंड हवेमुळे ओठ रुक्ष होऊ लागतात आणि ओठ फाटण्याची शक्यता अधिक असते . ओठांना मॉइस्चराइजर आवश्यक असते अशा वेळी लिप बामचा वापर करा . * ओठांवर लिपस्टिक लावण्यापूर्वी एक हलकासा कोट लिप बामचा लावा आणि त्यानंतर ओठांवर लिपस्टिक लावा . * लिप बामचा वापर फक्त थंडीत करावा असा समज चुकीचा आहे . दुपारच्या वेळी बाहेर पडण्यापूर्वी युव्ही किरणांपासून त्वचेची काळजी घेण्यासाठी आपण सनस्क्रिन वापरतो . तसेच ओठांचे युव्ही किरणांपासून रक्षण करण्यासाठी युव्ही प्रोटक्टेड लिप बाम जरूर वापरा . ओठ हे नाजूक असतात तसेच मेलानिनच्या कमतरतेमुळे सूर्यकिरणांमुळे ओठांना हानी पोहचू शकते म्हणूनच दुपारच्या वेळी बाहेर पडण्यापूर्वी लिप बामचा वापर करा . * पण सतत लिप बामचा वापर करणेही धोक्याचे ठरू शकते . आजकाल बाजारात सुंगधी आणि वेगवेगळ्या शेड्स असणारे लिप बाम आले आहेत पण यात असणा - या रसायनांमुळे ओठांना अॅलर्जीही होऊ शकते त्यामुळे शक्यतो पारदर्शक रंगाचे लिप बाम निवडा . वाचा : ‘हे’ आहे जगातील सगळ्यात महागडे आइस्क्रीम


स्वछायाचित्र म्हणजे सेल्फीचा सध्या जमाना आहे . मोबाईलच्या मदतीने स्वतःचे स्वतः काढलेले छायाचित्र असा त्याचा अर्थ . या सेल्फीच्या नादात अनेक जणांनी प्राण गमावल्याने छायाचित्राचा हा प्रकार जेवढा आनंददायी स्मृतींना बद्ध करणारा तेवढाच वेदनदायीही . सेल्फीच्या मदतीने स्वादुपिंडाचा कर्करोग किंवा इतर रोगांचे निदान करता येते , असा दावा करण्यात आला असून त्यासाठी एक अॅपही त्यावर करण्यात आले आहे . स्वादुपिंडाचा कर्करोग व काविळीत त्वचेचा रंग पिवळा होणे , डोळे पिवळे पडणे ही प्रमुख लक्षणे असतात . ती रक्तातील बिलीरूबीनमुळे दिसतात . नुसत्या डोळयांना त्वचेचा रंग पिवळा झालेला आधीच्या टप्प्यात कळत नाही , पण या अॅपमुळे स्वछायाचित्रावरून कावीळ ओळखता येते . बिलीरूबीनची पातळी थोडी वाढलेली असतानाच हे शक्य होते . वॉशिंग्टन विद्यापीठाच्या संशोधकांनी बिलीस्क्रीन अॅप तयार केले असून त्यात स्मार्टफोन कॅमेरा , संगणक दृष्टी अलगॉरिथम , मशीन लर्निग साधने यांचा समावेश आहे . डोळ्याचा जो पांढरा भाग असतो त्याला स्क्लेरा असे म्हणतात , तो भाग काविळीत पिवळा पडतो . स्वछायाचित्रात ते पटकन कळते . संगणकीय साधनांच्या मदतीने या पांढऱ्या भागावरचा परिणाम जास्त ठळकपणे दिसतो . तरंगलांबीच्या मदतीने डोळ्याच्या रंगाची माहिती बारकाईने तपासली जाते व त्याचा संबंध बिलीरूबिनच्या प्रमाणाशी जोडता येतो . स्वादुपिंडाचा कर्करोगही भयानक असतो , त्यात लवकर निदान होत नाही . तो लवकर कळला तर शस्त्रक्रिया करता येते असे वॉशिंग्टन विद्यापीठाचे प्राध्यापक जिम टेलर यांनी सांगितले . या कर्करोगातही रक्ताच्या चाचणीच्या तुलनेत ८९ . ७ टक्के रूग्णात स्वछायाचित्राने अचूक निदान करता आल्याचा दावा केला आहे .


‘नेताजी सुभाषचंद्र बोस हायस्कूल’ , ‘सेंट जोसेफ , पाषाण’ आणि ‘सेंट जोसेफ , खडकी’ यांनी ‘स्कूलिंपिक्स’च्या १६ वर्षांखालील मुला - मुलींच्या हॉकी स्पर्धेमध्ये रविवारी पहिल्या दिवशी विजयी सलामी दिली . ओंकार हांडे , हर्ष मुथय्या आणि अथर्व पवार यांची हॅटट्रिक पहिल्या दिवसाचे वैशिष्ट्य ठरले . नेहरुनगर येथील मेजर ध्यानचंद पॉलिग्रास हॉकी स्टेडियममध्ये मुलांच्या गटातील पहिल्या सामन्यात ‘नेताजी सुभाषचंद्र बोस हायस्कूल , फुलगाव’ संघाने ओंकार हांडे याच्या ‘हॅटट्रिक’च्या जोरावर ‘सेंट पॅट्रिक्स , हडपसर’वर ४ - २ असा विजय मिळविला . ओंकारनेच चारही गोल केले . पराभूत संघाकडून अनुज जाधव आणि प्रज्वल मोरे ( ३० वे मिनीट ) यांनी गोल केले . याच गटातील दुसऱ्या सामन्यात , ‘सेंट जोसेफ , खडकी’ संघाने ‘ज्योती इंग्लिश मीडियम स्कूल , पिंपरी’चा ७ - १ असा धुव्वा उडविला . विजयी संघाच्या प्रथम अंगीर याने रोनक येडेलू याच्या पासवर तिसऱ्या मिनिटाला पहिला गोल केला , त्यानंतर हर्ष मुथय्या आणि अथर्व पवार या दोघांनीही ‘हॅटट्रिक’ नोंदवत संघाच्या मोठ्या विजयावर शिक्कामोर्तब केले . पराभूत संघाकडून अभिषेक जाधव याने रोहित पिसाळ याच्या पासवर २० व्या मिनिटाला एकमेव गोल नोंदविला . मुलींच्या गटात ‘सेंट जोसेफ , पाषाण’ संघाला ‘अँग्लो उर्दू गर्ल्स हायस्कूल , पुणे कॅम्प’ संघाविरुद्ध १ - १ अशी बरोबरी स्वीकारावी लागली . विशेष म्हणजे सामन्यातील दोन्ही गोल पाठोपाठ झाले . अल्पना टोपो हिने सामन्याच्या २६व्या मिनिटाला सेंट जोसेफ संघाला आघाडी मिळवून दिली ; पण पुढच्याच २७व्या मिनिटाला त्यांना गोल स्वीकारावा लागला . अँग्लो उर्दूसाठी हा गोल हुमेरा शेख हिने केला .


पाकिस्तानविरुद्ध सुरु असलेल्या कसोटी सामन्यात दक्षिण आफ्रिकेचा वेगवान गोलंदाज डेल स्टेन याने आपली लय कायम राखत विक्रम केला . त्याने पाकिस्तानचा फलंदाज फखर झमान याला बाद करत आपल्या कसोटी कारकिर्दीतील ४२२ वा बळी टिपला आणि आपल्या देशासाठी सर्वाधिक कसोटी बळी टिपणारा गोलंदाज ठरण्याचा बहुमान मिळवला . बुधवारपासून पाकिस्तान आणि आफ्रिका यांच्यात कसोटी सामन्याला सुरुवात झाली . पाकिस्तानने नाणेफेक जिंकून प्रथम फलंदाजी स्वीकारली . मात्र पहिल्याच दिवसाच्या सातव्या षटकात स्टेनने ही कामगिरी केली . त्यामुळे एका वेळी पाकिस्तानची अवस्था २ बाद १७ अशी झाली होती . स्टेनने फखर झमानला १२ धावांवर एल्गारकरवी झेलबाद केले . तो स्टेनच्या कारकिर्दीतील ४२२वा बळी ठरला . स्टेनने माजी गोलंदाज शॉन पोलॅक याचा सर्वाधिक ४२१ बळींचा विक्रम मोडला . एबी डीव्हिलियर्स याने आणि इतर चाहत्यांनी त्याचे अभिनंदन केले आहे . — — — — —


मुंबई : कलर्स मराठीवरील सरस्वती हि मालिका चांगलीच गाजत आहे . मालिकेमधील सरू म्हणजेच तितिक्षा आणि देविका म्हणजेच तुमची लाडकी जुई या ऑफस्क्रीन चांगल्या मैत्रिणी असून त्या सेटवर सिन्सच्या मध्ये बरीच धम्माल करत असता . तब्बल १२ / १३ तास एकत्र काम केल्यानंतर सेटवर एकत्र राहून हे bonding बऱ्याच कलाकारांमध्ये बघायला मिळत . मालिकेमध्ये सरू आणि देविका या दोघींच्या नात्यामध्ये जरी गैरसमज असले तरी देखील मालिकेच्या चित्रीकरणा दरम्यान या दोघीही सेटवर खेळी मेळीच वातावरण ठेवतात हे या फोटोमध्ये दिसून येते . या फोतोजना डिजिटल मिडीयावर देखील बरेच लाईक मिळत आहेत . या फोटोजमध्ये जुई म्हणजेच देविका सरुच्या ठमीवर बसून मस्त सेटवर फेरफटका मारते आहे असे दिसत आहे . घरामधली सरस्वती आणि लक्ष्मी जेव्हा आनंदाने नांदते तेव्हा घर कसं छान आणि प्रसन्न राहतं , अस काहीसं हे फोटो बघून वाटते . सरस्वती मालिकेमध्ये सध्या राघवने सरूला वाड्यामधून बाहेर काढले आहे पण , राघवच्या नकळत सरस्वती वाड्यामध्ये राहत आहे . देविकाच्या मनाला हे अजिबात पटत नाही कि , सरू वाड्यामध्ये रहाते आहे पण ती याविरोधात काही बोलत देखील नाही . सरू या वाड्यामध्ये निव्वळ मोठ्या मालकांचे रक्षण करण्यासाठी रहाते आहे . पण , देविका आणि सरूच्या नात्यातील ही ऑफस्क्रीन मज्जा पडद्यावर बघायला मिळेल का ? हा प्रश्न तुम्हाला पडला असेल यात शंका नाही .


आपल्या दैनंदिन आयुष्यातील अशा अनेक वस्तू आहेत ज्या आपण रोज वापरतो पण त्याबाबतच्या ठराविक गोष्टी आपल्या लक्षातही येत नाहीत . आता हेच पाहा ना सकाळी उठल्यावर सर्वात पहिल्यांदा आपण कोणते काम करत असू तर ते असते दात घासण्याचे . यासाठी वापरण्यात येणारी टूथपेस्ट आपल्यापैकी प्रत्येक जण वर्षानुवर्षे वापरत आहेत . पण विविध कंपन्यांच्या या टूथपेस्टवर सर्वात खालच्या बाजूला एक विशिष्ट रंग असतो . आता हा रंग नेमका कशासाठी असतो आणि तो काय दर्शवतो याबाबत फारच कमी जणांना माहीती असेल . यामध्ये लाल , निळा , हिरवा आणि काळा असे ४ रंग असतात . त्या विशिष्ट टूथपेस्टमध्ये रासायनिक पदार्थ आहेत की नैसर्गिक याबाबतची माहीती हे रंग देतात . तर जाणून घेऊयात टूथपेस्टच्या खालच्या बाजूला असणाऱ्या या वेगवेगळ्या रंगांविषयी… काळा रंग हा रंग अतिशय धोकादायक म्हणून ओळखला जातो . हा रंग असलेल्या टूथपेस्टमध्ये रासायनिक पदार्थ असल्याचे सूचित केले जाते . त्यामुळे ही टूथपेस्ट घ्यायची का नाही याबाबत विचार करणे आवश्यक आहे हे नक्की . लाल रंग हा रंग असलेल्या टूथपेस्टमध्ये काळ्या रंगापेक्षा काही प्रमाणात कमी धोका असतो . कारण ही पेस्ट रासायनिक पदार्थांबरोबरच नैसर्गिक पदार्थांचा वापर करुन तयार केली जाते . निळा रंग ही टूथपेस्ट पूर्णपणे नैसर्गिक वस्तूंचा वापर करुन तयार केलेली असते . तर यामध्ये काही औषधी पदार्थांचाही वापर केलेला असतो . त्यामुळे आरोग्यासाठी ही पेस्ट अतिशय उपयुक्त असते . त्यामुळे तुम्ही दात आणि हिरड्या बळकट करण्याचा विचार करत असाल तर पेस्टच्या खालच्या बाजूला निळा रंग असेल असे बघा . हिरवा रंग हा रंग म्हणजे टूथपेस्टमध्ये केवळ नैसर्गिक पदार्थांचा वापर केलेला असतो . त्यामुळे लहान मुलांसाठी तसेच वयस्कर व्यक्तींसाठी तुम्ही या पेस्टचा नक्कीच विचार करु शकता .


आजकाल कोणीही आयुष्यभर एकाच नोकरीत टिकून राहाण्याचा विचार करीत नाही . आजची पिढी आपली स्वप्ने पूर्ण करण्यासाठी कमी काळासाठी अनेक ठिकाणी , प्रसंगी अनेक शहरांतून किंवा अनेक देशांतून सुद्धा प्रवास करीत असते . अधिक पगार मिळविण्याचे प्रलोभन तर यात असतेच . पण काहीवेळा सारखी - सारखी नोकरी बदलणे तुमच्या करीअरसाठी धोकादायक ठरू शकते . पगारात होणारी वाढ तुम्हाला त्या दिशेने ओढत असली , तरी दीर्घकाळासाठी तुमचे आर्थिक नुकसान होऊ शकते . पाहूयात सतत नोकरी बदलण्यामुळे तुमच्या आयुष्यावर आणि करियरवर काय परिणाम होतात… . तुमचे प्रमोशन हातचे जाऊ शकते कोणतीही कंपनी प्रमोशन देण्याआधी कर्मचाऱ्यांचा भूतकाळ पाहते . यावरुन तुमचे स्थायित्व आणि निष्ठा दिसून येते आणि हे गुण कर्मचाऱ्यांच्या प्रमोशनसाठी फार महत्वाचे ठरतात . जर तुम्ही अनेक नोकऱ्या केल्या असतील , तर नवीन ठिकाणी तुमच्याकडे अस्थिरतेच्या दृष्टिकोनातून पाहिले जाऊ शकते . ज्याने तुमचे पद आणि भविष्यातील कमाई यांवर परिणाम व्हायची शक्यता असते . तुमचे रिटायरमेंटचे आणि इतर फायदे धोक्यात येऊ शकतात ग्रॅच्युइटी कायद्याप्रमाणे तुम्ही एका ठिकाणी सलग पाच वर्षे नोकरी केल्यावर ग्रॅच्युइटी मिळण्यासाठी पात्र होता . ग्रॅच्युइटीची रक्कम रिटायर होताना किंवा नोकरी सोडताना तुम्हाला मिळते . त्याआधी नोकरी सोडल्यास तुम्ही या फायद्याला मुकता . बोनस , पगारवाढ इत्यादी फायदे कर्मचाऱ्यांना कंपनीत अधिक काळ टिकल्यावर मिळतात . तेव्हा नोकरी सोडताना तुम्हाला काय गमवावे लागणार आहे याचाही विचार करा . तुम्हाला वाईट गुंतवणूक समजले जाऊ शकते कुठल्याही कर्मचाऱ्याची निवड करताना कंपनीकडून अनेक गोष्टी पाहिल्या जातात . कर्मचाऱ्यावर प्रशिक्षणासाठी केला जाणारा खर्च आणि त्यावरील परतावा हा त्याचाच एक भाग असतो . कर्मचाऱ्याने नोकरी लवकर सोडल्याने हा खर्च वाया जाण्याची शक्यता असते . म्हणूनच नोकरी देणारे कोणाचीही निवड करण्याआधी त्याची किंवा तिची पार्श्वभूमी पडताळून पाहातात . वारंवार नोकरी बदलणाऱ्या उमेदवाराला वाईट गुंतवणूक समजले जाते आणि त्यांना अधिक पगारवाढ देऊ केली जात नाही . सारखी नोकरी बदलण्याची इच्छा होत असेल तर… बहुतांश कर्मचारी कमी पगार , सध्याचा बॉस , कामाचे वातावरण किंवा कंटाळा या कारणांसाठी नोकरी बदलतात . मात्र अशावेळी नोकरी बदलणे हा एकच मार्ग नसतो . त्यामुळे खालील काही गोष्टींचा विचार करणे हिताचे ठरू शकते . तुम्हाला नवीन सुरूवात करावी लागेलः आधी तर तुम्हाला हे नीट समजून घ्यावे लागेल की प्रत्येक ठिकाणी बऱ्या - वाईट गोष्टी असणारच . बऱ्या गोष्टी फारच कमी असल्या तरच ही नोकरी सोडून दुसरी शोधणे तुमच्या हिताचे ठरेल . दुसऱ्या ठिकाणीसुद्धा बऱ्या गोष्टीच अधिक असतील याची खात्री नसते . काही वेळा तुमच्या समस्येवर उपाय तुमच्या बॉस किंवा इतर सहकाऱ्यांशी बोलणे एवढा सोपा असू शकतो . विभाग बदलून पाहाः जर तुमचे सध्याचे काम तुमच्या आवडीचे नसले , तर त्याच कंपनीमध्ये इतर विभागांत काम मिळू शकते का ते पाहा . तुमच्या मॅनेजरशी बोलून तुमच्या आवडत्या विभागात काम आहे का याची चौकशी करा . कर्मचाऱ्यांना टिकवून ठेवण्यासाठी अनेक कंपनी आंतर - विभागीय बदली करू देतात . नोकरीची निवड सुज्ञपणे कराः जर तुम्ही घाईगडबडीत नोकरी बदललीत , तर चांगली नोकरी न मिळण्याची शक्यता अधिक असते . नवशिक्या तरुणांना विशेषकरून लवकरात लवकर कुठेही मिळत असलेली नोकरी करण्याची घाई असते . अशात चुका होण्याची शक्यता असते , ज्याने तुम्हाला लवकरच पुन्हा नोकरी बदलावी लागू शकते . हे टाळण्यासाठी तुम्ही आधीच स्वतःच्या नैपुण्याला साजेशी नोकरी पाहा जिथे तुमची दीर्घकाळात चांगली भरभराट होईल . अशाने तुम्ही अधिक काळ ती नोकरी करू शकाल . तुमच्या ऑफिसातील लहान - सहान समस्यांमुळे नोकरी बदलू नका . नोकरी बदलणे तुमचा शेवटचा पर्याय असू द्या . ते करण्याआधी इतर सर्व पर्याय पडताळून पाहा , ज्याने तुम्हाला तुमच्या कामातून सर्वोत्कृष्ट अनुभव , फायदे आणि हित साधता येतील . आदिल शेट्टी , सीईओ , बँकबझार


द . आफ्रिकेविरुद्धची पाच सामन्यांची मालिका आजपासून एकदिवसीय मालिकेतील सवरेत्कृष्ट कामगिरीनंतर भारताचा महिला क्रिकेट संघ ट्वेन्टी - २० मालिकेतही दक्षिण आफ्रिकेवर वर्चस्व गाजवण्यासाठी उत्सुक आहे . उभय देशांमधील पाच सामन्यांच्या मालिकेला मंगळवारपासून सुरुवात होत आहे . तिसऱ्या लढतीमध्ये सात विकेटनी पराभव पाहावा लागला तरी भारताने तीन एकदिवसीय सामन्यांची मालिका २ - १ अशी जिंकली . पहिल्या दोन सामन्यांमध्ये ८८ आणि १७८ धावा असे मोठय़ा फरकाने विजय मिळवले . एकदिवसीय मालिकेत निर्भेळ यशाने हुलकावणी दिली तरी हरमनप्रीत कौरच्या नेतृत्वाखालील भारताच्या संघाने ट्वेन्टी - २० मालिकेमध्ये त्याची कसर भरून काढण्याचा निर्धार केला आहे . चांगला सूर गवसलेली सलामीवीर स्मृती मानधनाकडे उपकर्णधारपद आहे . हरमनप्रीत आणि मानधना या दुकलीसह अनुभवी मिताली राज , दीप्ती शर्मा , वेदा कृष्णमूर्ती , अनुजा पाटील आणि पदार्पण करणारी अष्टपैलू राधा यादव , मुंबईची जेमिमा रॉड्रिग्जवर फलंदाजीची भिस्त आहे . मानधना , दीप्ती आणि वेदाकडून एकदिवसीय मालिकेप्रमाणेच सातत्यपूर्ण फलंदाजी अपेक्षित आहे . अनुभवी झुलन गोस्वामीवर गोलंदाजीची मदार आहे . तिसऱ्या एकदिवसीय सामन्यात तिला विश्रांती देण्यात आली होती . झुलनच्या पुनरागमनाने भारताची गोलंदाजी मजबूत झाली आहे . तिला शिखा पांडे , पूजा वस्त्रकार , एकता बिश्त आणि पूनम यादवकडून चांगली साथ अपेक्षित आहे . संघ


‘बाहुबली’ सिनेमानंतर प्रभासचा भाव भलताच वाढला . त्याला आपल्या सिनेमात घेण्यासाठी प्रत्येक निर्माता शर्थीचे प्रयत्न करत होता . पण ‘साहो’ सिनेमाच्या निर्मात्यालाच यात यश आले असे म्हणावे लागेल . ‘बाहुबली’ सिनेमानंतर लोकप्रियतेच्या शिखरावर पोचलेल्या प्रभासच्या आगामी ‘साहो’ या सिनेमाचीही चर्चा जोरदार रंगली आहे . आपल्या आवडत्या कलाकाराच्या आगामी सिनेमाच्या चित्रीकरणादरम्यान काय होते याची बित्तमबातमी जाणून घेण्यास त्याचे चाहते कमालीचे उत्सुक असतात . ‘फोर्ब्स’च्या यादीत आमिर ठरला ‘गरीब’ जेव्हापासून प्रभास या सिनेमात काम करणार हे निश्चित झाले होते तेव्हा त्याच्यासोबत कोणती अभिनेत्री काम करणार याची चर्चा रंगली होती . दरदिवशी अभिनेत्रीशी निगडीत नवनवीन बातम्या येत होत्या . कतरिना कैफ , अनुष्का शेट्टी , सोनम कपूर अशा अनेक अभिनेत्रींशी यासंबंधी चर्चाही केल्या पण अखेरीस श्रद्धा कपूरच्या नावावर या सिनेमातील मुख्य अभिनेत्री म्हणून शिक्कामोर्तब केले गेले . या सिनेमात अभिनेत्री कोण असणार या शंकेचं निरसन झाल्यावर आता या सिनेमात खलनायकाच्या भूमिकेत कोण दिसणार , हा नवा प्रश्न चाहत्यांना पडला आहे . हा एक अॅक्शनपॅक सिनेमा असल्यामुळे खलनायकाची भूमिकासुद्धा तेवढीच तगडी असणार यात काही शंका नाही . या सिनेमात अभिनेते जॅकी श्रॉफ खलनायकाची भूमिका साकारणार असे आधीच कळले होते . पण आता सूत्रांनी दिलेल्या माहितीनुसार , या सिनेमात एक दोन नाही तर तब्बल तीन खलनायक असणार आहेत . जॅकी श्रॉफ यांच्याव्यतिरिक्त अभिनेता नील नितीन मुकेश आणि चंकी पांडे हे दोघेही ‘साहो’मध्ये खलनायकाची भूमिका साकारणार आहेत . आता हे बॉलिवूड सिनेमातील हिरो ‘साहो’मध्ये प्रभाससमोर खलनायक होऊन त्याला किती त्रास देतात की एकटा प्रभासच या तिघांवर भारी पडतो हे सिनेमा प्रदर्शित झाल्यावर कळेलच .


यंदा सस्पेन्स थ्रिलर नाटकं उल्लेखनीय संख्येनं मराठी रंगभूमीवर येताना दिसताहेत . आपल्याकडे सस्पेन्स थ्रिलरना प्रेक्षकांचा हवा तसा प्रतिसाद मिळत नाही असा आजवरचा अनुभव असताना हे आक्रित घडतं आहे , हे विशेष . खरं तर सस्पेन्स थ्रिलर नाटक रचणं आणि ते सादर करणं ही सर्वात कठीण गोष्ट असते . रहस्यप्रधान नाटकात बुद्धिगम्य कोडं पेश करून , ते अनपेक्षित वाटा - वळणांनी पुढे नेत , अनपेक्षित , धक्कादायक कलाटणी देत त्या रहस्याची शेवटी तार्किक उकल करावी लागते . मुख्य धारेतील प्रेक्षकाला या नाटकांपेक्षा सामाजिक प्रश्न व समस्यांना भिडणाऱ्या , प्रचलित वास्तवावर भाष्य करणाऱ्या , किंवा मग चार घटका निखळ करमणूक करणाऱ्या विनोदी नाटकांमध्येच जास्त रस असल्याचं दिसून येतं . या पाश्र्वभूमीवर या वर्षी सस्पेन्स थ्रिलर नाटकांच्या लक्षणीयरीत्या वाढलेल्या संख्येमागील रहस्य काय , हे यथावकाश कळेलच . असो . ‘सुयोग’ संस्थेनं ‘तीन पायांची शर्यत’ हे मनोविश्लेषणात्मक अंगानं जाणारं नवं सस्पेन्स थ्रिलर नाटक नुकतंच रंगमंचावर आणलं आहे . रिचर्ड हॅरिस यांच्या ‘द बिझनेस ऑफ मर्डर’ या नाटकाचं हे रूपांतर . अभिजीत गुरू यांनी ते केलं असून , विजय केंकरे यांनी त्याचं दिग्दर्शन केलं आहे . या नाटकाचं वैशिष्टय़ म्हणजे यात गुन्हा आधीच घडून गेलेला नसून , तो अत्यंत थंड डोक्यानं आणि आपल्याला ज्या व्यक्तीला त्यात अडकवायचं आहे तिला त्याकरता बाध्य करून अत्यंत नियोजनपूर्वक घडवला जातो . राजेंद्र नावाचा एक मध्यमवयीन गृहस्थ मादक द्रव्यांच्या रॅकेटमध्ये अडकलेल्या आपल्या मुलाला त्यातून बाहेर काढण्यासाठी असिस्टंट कमिशनर ऑफ पोलीस प्रतापकडे मदतीची याचना करतो . पोलिसी जंजाळात न अडकता मुलाची या रॅकेटमधून सुटका व्हावी अशी त्याची इच्छा असते . त्यासाठी तो प्रतापला मोठय़ा मिनतवारीनं आपल्या घरी येण्यासाठी राजी करून त्यानं आपल्या मुलाला पोलिसी खाक्यानं समजवावं अशी विनंती करतो ; जेणेकरून तो ताळ्यावर येईल आणि त्याचं आयुष्य उद्ध्वस्त होण्यापासून वाचेल . प्रताप त्यानुसार राजेंद्रच्या घरी मुलाला भेटायला येतो खरा ; परंतु त्याआधीच तो कुठंतरी गायब झालेला असतो . त्याचा कसलाच अतापता राजेंद्रला माहीत नसल्यानं काही वेळ वाट बघून प्रताप तिथून निघून जातो . थोडय़ा वेळानं राजेंद्रनं बोलावल्यानुसार शलाका देसाई ही गुन्हेगारीकथा - कादंबऱ्या लिहिणारी लेखिका त्याच्या घरी येते . राजेंद्रची बायको तिची जबरदस्त फॅन असते . शलाका देसाईसारखंच आपणही रहस्यकथालेखिका व्हावं अशी तिची मनिषा असते . परंतु कॅन्सरसारख्या दुर्धर रोगानं आजारी असल्याने ती शलाकाला भेटायला जाऊ शकत नाही . त्यामुळे राजेंद्रच त्यांची भेट घडवून आणण्यासाठी शलाकाला घरी बोलावतो . त्यानं तिच्याकडे आपल्या बायकोची रहस्यकथा वाचायला दिलेली असते आणि तिचा अभिप्राय मागितलेला असतो . ती अत्यंत सामान्य कथा असल्याचं शलाका त्याला स्पष्टपणे सांगते . परंतु राजेंद्र त्या कथेवर शलाकाशी चर्चा करता करता ती कशी चांगली आहे हे तिला पटवून देण्याचा प्रयत्न करतो . त्या कथेवर राजेंद्र इतक्या अधिकारवाणीनं बोलत असतो की त्यानंच तर ती लिहिली नसेल ना , असा संशय शलाकाला येतो . बायको भेटायला येईतो राजेंद्र शलाकाला बोलण्यात गुंतवतो . तिच्या लेखनाबद्दल , त्यातल्या कथानकांबद्दल , तिच्या आयुष्याबद्दल तो शलाकाला खोदून खोदून विचारतो . आपल्याबद्दल या इसमाला इत्थंभूत माहिती आहे याची तिला हळूहळू खात्री पटत जाते . बोलता बोलता तो तिला मद्याचे प्याले रिचवायला भाग पाडतो . तिच्या कथेतील गुन्हेगार व गुन्ह्य़ामागच्या त्यांच्या मानसिकतेचा ती कसा विचार करते , तिला संबंधित गुन्ह्य़ांची इतकी तपशिलात माहिती कोण पुरवतं , वगैरे गोष्टी तो तिच्याकडून वदवून घेतो . आणि तिला घोळात घेत आपल्या जाळ्यात अडकवत जातो . या माणसाचा काहीतरी कावा आहे हे शलाकाच्या लक्षात यायला लागतं . तो आपल्या बायकोला भेटवायचं सोडून भलत्याच गप्पा मारतोय हे तिला कळतं . त्याचा यामागे काय हेतू आहे , हे मात्र तिला समजत नाही . त्याची वाढती आक्रमकता पाहता तो आपल्या बाबतीत काहीही करू शकतो याची तीव्र जाणीव तिला होते आणि ती घाबरते . तिथून बाहेर पडू बघते . पण तो तिला जाऊ देत नाही . एवढय़ात अचानक प्रताप तिथं येतो . शलाकाला तिथं पाहून त्याला आश्चर्याचा धक्का बसतो . तीही प्रतापला तिथं पाहून गोंधळून जाते . . काय असतं या योगायोगामागचं रहस्य ? कोण असतो हा राजेंद्र ? प्रताप आणि शलाकाला आपल्या घरी बोलावण्यामागे त्याचा काय हेतू असतो ? . . अशा अनेकानेक प्रश्नांची उत्तरं प्रत्यक्ष नाटकात शोधणंच इष्ट . लेखक अभिजीत गुरू यांनी मूळ नाटकाचं एतद्देशीय रूपांतर अत्यंत सफाईदारपणे केलं आहे . या सायको थ्रिलर ड्रामात कुठलाही गुन्हा न घडताही यातली रहस्याची मात्रा मात्र हळूहळू विस्तारत जाते . पात्रांच्या परस्परांशी झडणाऱ्या संवादातून हे घडत जातं . राजेंद्र हे पात्र सुरुवातीपासून त्याच्या वागण्या - वावरण्यातून संशयास्पद असल्याचं ध्यानी येतं खरं ; परंतु त्यानं एका वरिष्ठ पोलीस अधिकाऱ्याला आणि एका प्रसिद्ध रहस्यकथालेखिकेला घरी बोलवून त्यांच्याशी का संवाद करावा , याचा बराच काळ आपल्याला अदमास लागत नाही . जेव्हा लागतो , त्यानंतर घटना इतक्या वेगानं घडत जातात , की आपल्याला विचार करायलाही उसंत मिळत नाही . त्यात पुन्हा एसीपी प्रताप आणि राजेंद्र , प्रताप आणि शलाका यांची एकमेकांवर कुरघोडी करण्याची लागलेली स्पर्धा कोणत्या नोटवर संपणार याबद्दलची आपली उत्सुकताही ताणली गेलेली असते . नाटकाचा शेवट तर विलक्षण नाटय़पूर्ण घटनेनं होतो . . जे या नाटकाचं अनवट वैशिष्टय़ आहे . लेखकानं घट्ट विणीनं हे नाटक रचलं आहे . पात्रांचं ठसठशीत रेखाटन , नाटकात घटना फारशा घडत नसल्या तरी संवादांत गुंतवून ठेवत सस्पेन्सचे वळसे वाढवत नेण्याचं कौशल्य लेखकानं दाखवलं आहे . दिग्दर्शक विजय केंकरे यांच्या हाताळणीनं हे रहस्यनाटय़ अधिकच खुललं आहे . पात्रांच्या परस्पर संवादातून , क्रिया , प्रतिक्रिया , प्रतिक्षिप्त क्रियेच्या खेळातून नाटय़ांतर्गत रहस्य वाढत जातं . पात्रांच्या व्यवहारांतून , संवादोच्चारांतील आरोह - अवरोहांतून , त्यातल्या आघातांतून सस्पेन्सचा टेम्पो उत्कर्षिबदूप्रत नेण्यात दिग्दर्शक यशस्वी ठरला आहे . प्रत्यक्ष खून न होताही त्याच्या केवळ शक्यतेभोवती भिरभिरणारी यातली पात्रं एकमेकांप्रती अविश्वासाच्या फेऱ्यात हळूहळू अडकत जातात आणि एक - दुसऱ्याला त्यात गुंतवायचा प्रयत्न करत राहतात . त्यामुळे कोण कुणावर मात करणार याची उत्कंठाही वाढत जाते . हा सगळा रहस्याचा खेळ दिग्दर्शकानं सुंदर गुंफला आहे . आता या साऱ्याचा शेवट काय होणार , याचा अंदाज बांधत प्रेक्षक श्वास रोखून बसलेले असतानाच त्यांना पार चकवून अत्यंत धक्कादायक असा शेवट होतो . अन् या चकव्यात फसलेले प्रेक्षकही सुटकेचा निःश्वास सोडतात . प्रदीप मुळ्ये यांनी उभं केलेलं राजेंद्रचं रहस्यपूर्ण घर , त्यातल्या नाटय़स्थळांची विशिष्ट रचना या नाटकात महत्त्वाची भूमिका निभावते . भूषण देसाईंच्या प्रकाशयोजनेनं रहस्यमयता जास्तच गडद - गहिरी झाली आहे . राहुल रानडेंच्या आघाती पाश्र्वसंगीतानं आवश्यक ती वातावरणनिर्मिती केली आहे . यातले सारेच कलाकार अभिनयात तगडे असल्यानं नाटकाचा आलेख चढत्या भाजणीनं उंचावत जातो . विशेषतः रहस्यकथालेखिका शलाका झालेल्या शर्वरी लोहोकरे यांनी दाखवलेली भूमिकेची खोल समज थक्क करणारी आहे . रहस्यकथाकार म्हणून प्रस्थापित होत असताना त्याची नको ती किंमत चुकवावी लागलेली , त्या सापळ्यात अडकल्यानं आयुष्य उद्ध्वस्त झालेली आणि संधी मिळताच त्याचा बदला घेणारी स्त्री त्यांनी प्रत्ययकारीतेनं वठवली आहे . संजय नार्वेकर यांना त्यांच्या नेहमीच्या पठडीपेक्षा वेगळी भूमिका यावेळी वाटय़ाला आली आहे . वरपांगी साधा - सरळ वाटणारा , परंतु अत्यंत नियोजनपूर्वक खुनाचा प्लॉट रचून त्यात समोरच्याला अडकवू पाहणारा राजेंद्र त्यांनी संयतपणे , परंतु बुद्धिमानीनं पेश केला आहे . विरामांचा त्यांनी केलेला वापर लाजवाब . अनावश्यक बडबड करणारा , परंतु त्यामागे काहीएक हेतू बाळगून असलेला राजेंद्र कायम अविश्वसनीय वाटत राहील याची खबरदारी त्यांनी घेतली आहे . लोकेश गुप्ते यांना त्यांच्या उपजत व्यक्तिमत्त्वानं करारी , उच्चपदस्थ पोलीस अधिकारी साकारण्यात साहाय्य केलं आहे . पोलिसी खाक्या त्यांच्या बोलण्या - चालण्यातून , वावरण्यातून , सतत सतर्क राहण्याच्या सवयीतून दृग्गोचर होतो . संवादोच्चारांतूनही त्यांनी ते ठसवलं आहे . प्रतिकूल परिस्थितीत शांत डोक्यानं निर्णय घेण्याचा पोलिसी खाक्या आणि समोरच्याची चाल त्याच्यावरच उलटवण्याची तल्लख तत्परता त्यांनी दाखवली आहे . प्रतापची पाताळयंत्री दृष्टी आणि पोलिसी नजर यामुळे ते आपल्या भूमिकेला न्याय देतात . हे बुद्धिगामी रहस्यनाटय़ खिळवून ठेवणारं आहे यात शंकाच नाही .


दुर्धर आजाराने ग्रासल्यापासून माझं आयुष्य पूर्णपणे बदलून गेलं आहे . आता मी कोणत्याही गोष्टी ठरवून करत नाही किंवा माझे काहीच प्लॅन्स नाहीत . मृत्यू मला कोणत्याही क्षणी कवटाळू शकतो असं अभिनेता इरफान खान म्हणतोय . नुकत्याच दिलेल्या एका मुलाखतीत त्याने त्याच्या उपचाराविषयीचे काही अपडेट्स दिले आहेत . ‘किमोचे सहापैकी चार सेशन पूर्ण झाले आहेत . सहा सेशन पूर्ण झाल्यावर पुन्हा एकदा कॅन्सर स्कॅन होईल . मात्र तिसऱ्या सेशननंतर केलेल्या स्कॅनचा रिपोर्ट सकारात्मक आला . तरीही सहा पूर्ण सेशन होईपर्यंत वाट पाहावी लागणार . कारण तेव्हाच निकाल लागेल आणि मग पाहुयात आयुष्य मला कुठे घेऊन जातं ते , ’ असं तो म्हणाला . त्यामुळे इरफानचे चाहते त्याच्यासाठी एकीकडे प्रार्थना करत असताना ही गोष्ट दिलासा देणारी आहे . भविष्याची कोणतीही काळजी न करता आणि कोणत्याही योजना न आखता मुक्तपणे जगण्यास इरफान प्राधान्य देत आहे . याविषयी तो म्हणतो की , ‘आता मी कोणतेच प्लॅन्स करत नाही . कारण जीवनात कसलीच निश्चिती नाही . मी या आजारातून बरा होईन की नाही असं सुरुवातीला लोकांना वाटत होतं . पण माझ्या हातात काहीच नाही . आयुष्याला जे मंजूर असेल तेच होईल . मृत्यू मला कोणत्याही क्षणी कवटाळू शकतो . मग ते काही महिन्यांनी असो किंवा वर्षाने किंवा दोन वर्षांनी . इथे कसलीच शाश्वती नाही . पण या परिस्थितीने मला खूप काही शिकवलं आहे . तुम्ही भविष्याचा विचार करणं , प्लॅनिंग करणं सोडून देता . तुम्ही आयुष्याच्या दुसऱ्या पैलूकडे पाहायला लागता . आयुष्य खूप काही देतं आणि यासाठी आपल्याला आभारी असायला हवं . ’ इरफानचा ‘कारवाँ’ हा चित्रपट उद्या ( शुक्रवारी ) प्रदर्शित होणार आहे . या चित्रपटाची चाहत्यांमध्ये फार उत्सुकता आहे .


कॅनडावर दणदणीत विजय मिळवल्यानंतर भारताच्या युवा हॉकी संघाने इंग्लंड संघाच्या दिशेने आपला मोर्चा वळवला असून कनिष्ठ हॉकी विश्वचषक स्पध्रेत शनिवारी उभय संघांमध्ये लढत रंगणार आहे . लखनौ येथील मेजर ध्यानचंद हॉकी स्टेडियमवर गुरुवारी झालेल्या ‘ड’ गटातील लढतीत यजमान भारताने ४ - ० अशा फरकाने कॅनडावर , तर इंग्लंडने दक्षिण आफ्रिकेवर ४ - २ अशी मात केली होती . त्यामुळे विजयपथावर कायम राहण्यासाठी दोन्ही संघ प्रयत्नशील असतील . गटात अपराजित राहून अव्वल स्थान पटकावण्याबरोबर पुढील फेरीत सहा वेळा जेतेपद पटकावणाऱ्या जर्मनीला टाळण्याचे आव्हानही या संघांसमोर आहे . हरेंद्र सिंग यांच्या मार्गदर्शनाखाली खेळणाऱ्या भारतीय संघासाठी हे वर्ष स्वप्नवत आहे . आशियाई चषकापाठोपाठ भारताने व्हेलेंसिया येथे पार पडलेल्या चार देशांच्या स्पध्रेत जर्मनीला नमवून जेतेपदाला गवसणी घातली आहे . त्यामुळे या विश्वचषक स्पध्रेत भारत जेतेपदाचा प्रबळ दावेदार आहे . त्यामुळे इंग्लंडविरुद्धचा विजय यजमानांचा उपांत्यपूर्व फेरीत प्रवेश निश्चित करणार आहे . मात्र , पहिल्यावहिल्या विश्वविजेतेपदासाठी इंग्लंडचे खेळाडूही आतुर आहेत . त्यांना १९९७ आणि २००१मध्ये चौथ्या स्थानावर समाधान मानावे लागले होते . गतविजेत्यांचा विजय शुक्रवारी झालेल्या लढतीत गतविजेत्या जर्मनीने २ - १ अशा फरकाने न्यूझीलंडवर सहज विजय मिळवून ‘क’ गटात अव्वल स्थान निश्चित केले . हेर्झब्रूच टिम ( २४ मि . ) व बोइकेल अँटोन ( ५१ मि . ) यांनी जर्मनीसाठी , तर लेन सॅम ( ४ मि . ) याने न्यूझीलंडसाठी गोल केला . याच गटात स्पेनने ४ - १ अशा फरकाने जपानचा धुव्वा उडविला . मार्स सेराहिमा ( ८ मि . ) , लुकास गार्सिया ( २४ मि . व ३७ मि . ) आणि पॅब्लो डी अॅबाडाल ( २५ मि . ) यांनी स्पेनच्या विजयात महत्त्वाचा वाटा उचलला . जपानसाठी एकमेव गोल अत्सुशी सुजीयामाने केला . ‘ब’ गटात बेल्जियमने इजिप्तवर ४ - ० असा विजय मिळवला , तर ‘अ’ गटातील लढतीत ऑस्ट्रियाने बलाढय़ अर्जेटिनाला १ - १ असे बरोबरीत रोखले . कोलकाता - मुंबई यांच्यात आघाडीसाठी चुरस कोलकाता : अॅटलेटिको डी कोलकाता आणि मुंबई सिटी एफसी यांच्यात येथील रबींद्र सरोवर स्टेडियमवर शनिवारी इंडियन सुपर लीगच्या उपांत्य फेरीतील पहिल्या टप्प्याचा सामना होणार आहे . अंतिम फेरी गाठण्याच्या दृष्टीने या लढतीत विजय मिळवून आघाडी घेण्यासाठी दोन्ही संघ आतुर आहेत . कोलकाताचे प्रशिक्षक होजे मॉलिना म्हणाले की , ‘मुंबईविरुद्ध आणखी एक लढत होत आहे . साखळीत आम्ही त्यांच्याविरुद्ध चांगला खेळ केला . आमचा संघ जिंकू शकेल असा विश्वास वाटतो . मुंबईच्या आक्रमणपटूंना रोखण्यासाठी बचावात्मत खेळाबरोबर आक्रमक खेळही करावा लागेल . ’ घरच्या मदानावरील कोलकाताची कामगिरी निराशाजनक ठरली आहे . त्यांना सात पकी एकच सामना जिंकता आला आहे . साखळीतील आठ सामने बरोबरीत सुटले आहेत . मॉलिना म्हणाले की , ‘आम्ही बरोबरीसाठी कधीच खेळलो नाही . नेहमीच प्रत्येक सामना जिंकण्यासाठी खेळतो . जिंकू शकलो नाही तर किमान बरोबरीसाठी प्रयत्न करू . पराभूत होणे परवडणारे नाही . ’ मुंबईने साखळीत सर्वोत्तम फॉर्म राखत अव्वल स्थान मिळविले . या लढतीत त्यांचे पारडे जड असल्याचे वाटत आहे . मुंबईचे प्रशिक्षक अलेक्झांड्रे गुईमाराएस म्हणाले की , ‘आम्ही उपांत्य फेरीत प्रथमच खेळत आहोत , तर कोलकाताने यापूर्वीच दोन वेळा उपांत्य फेरीचा अनुभव घेतला आहे . पहिला उपांत्य सामना खेळण्यासाठी आतूर आहोत . संपूर्ण स्पध्रेत केला तसा चांगला खेळ करण्याची आमची इच्छा आहे . ’ मुंबईने स्पध्रेतील सर्वोत्तम बचाव प्रदíशत केला आहे . त्यांच्याविरुद्ध केवळ आठ गोल झाले आहेत . याबाबत गुईमाराएस म्हणाले की , ‘संपूर्ण स्पध्रेत आम्ही फार चांगले स्थर्य राखू शकलो . संघाची एक वेगळी ओळख आहे आणि ती कायम राखण्यासाठी आम्हाला खेळावे लागेल . ’ महाराष्ट्र केसरी कुस्ती स्पध्रेची उत्सुकता शिगेला सागर , अभिजित , विजय , विलास अंतिम फेरीत पुणे : वरिष्ठ गट अजिंक्यपद व महाराष्ट्र केसरी कुस्ती स्पर्धा रंगतदार अवस्थेत पोहोचली आहे . गादी विभागात सागर बिराजदार ( लातूर ) आणि अभिजित कटके ( पुणे ) यांच्यात अंतिम लढत होईल , तर माती विभागात विजय चौधरी ( जळगाव ) आणि विलास डोईफोडे ( जालना ) अंतिम लढत होईल . महाराष्ट्र केसरीची किताबी लढत शनिवारी होईल . सागर आणि मुंबईचा गणेश जगताप ही गादीवरील पहिली उपांत्य लढत लक्षवेधी ठरली . सागर लातूरचा असला , तरी त्याची जडणघडण पुण्याची . त्यामुळे सागरला प्रेक्षकांचा चांगला प्रतिसाद मिळत होता . पण प्रत्यक्षात मॅटवरती बचावात्मक खेळण्याच्या नादात सागर काहीसा मागे राहिला होता . गणेशने पहिल्या फेरीत त्याच्यावर ६ - ३ अशी आघाडी घेतली . मात्र , दुसऱ्या फेरीत सागरने आपल्या संयमाला आक्रमकेती जोड दिली आणि गणेशवर ताबा मिळवत तीन गुण वसूल केले . त्यामुळे निर्णायक फेरीच्या अखेरच्या टप्प्यात लढत ६ - ६ अशी बरोबरीत आली होती . त्याच वेळी सागरने आपला भारंदाज डाव टाकून झटपट ६ गुणांची कमाई करून लढतीचा निकाल स्पष्ट केला . दुसऱ्या उपांत्य लढतीत अभिजित आणि मुंबईचा समाधान पाटील यांच्यात झाली . ही लढतही सुरुवातीला बचावात्मक झाली . त्या प्रयत्नात कुस्ती न करण्याच्या पद्धतीमुळे दोन्ही मल्लांना पंचांकडून वारंवार ताकीद मिळाली . पहिल्या फेरीत समाधान १ - ० असा आघाडीवर होता . दुसऱ्या फेरीला समाधानचा पकड मिळवण्याचा प्रयत्न फसला आणि ती संधी साधत अभिजितने पट काढून झटपट ३ गुणांची कमाई केली . नियोजित लढत ३ - २ अशी बरोबरीत सुटली होती . मात्र , पिछाडी भरून काढल्यामुळे नियमानुसार अभिजितला विजयी घोषित करण्यात आले . माती विभागातील उपांत्य फेरीत विलासने लातूरच्या ज्ञानेश्वर गोचडेचे आव्हान अगदी अखेरच्या क्षणी कुस्ती चीतपट करत परतवून लावले . आघाडी असताना निष्कारण घाई करण्याचा फटका ज्ञानेश्वरला बसला आणि विलासने संधी साधत त्याला चितपट केले . मातीवरील दुसऱ्या उपांत्य लढतीत डबल महाराष्ट्र केसरी विजय जाधव सहज विजयी झाला .


रांची : ऑस्ट्रेलियाविरुद्धच्या तिसऱ्या क्रिकेट कसोटी सामन्याच्या दुसऱ्या दिवशी भारताला कर्णधार विराट कोहलीशिवायच मैदानात उतरावे लागले . त्याच्या अनुपस्थितीत उपकर्णधार अजिंक्य रहाणे संघाचे नेतृत्व करत आहे . या सामन्याच्या पहिल्या दिवशी क्षेत्ररक्षण करताना कोहलीला दुखापत झाली होती . ऑस्ट्रेलियाच्या डावाच्या 40 व्या षटकात पीटर हॅंड्सकोम्बने फटकाविलेला चेंडू सीमेजवळ रोखताना कोहलीचा खांदा दुखावला होता . त्यानंतर लगेचच कोहली मैदानाबाहेर गेला . कोहलीवर तातडीने वैद्यकीय उपचार करण्यात आले . भारतीय क्रिकेट नियामक मंडळाच्या ( बीसीसीआय ) अधिकृत पत्रकानुसार , कोहलीची दुखापत गंभीर नाही आणि तो उर्वरित सामन्यात सहभागी होऊ शकणार आहे . या पार्श्वभूमीवर आज ( शुक्रवार ) सकाळी खेळ सुरू होण्यापूर्वी कोहलीने सराव सत्रात भाग घेतला होता . त्यावेळी मुख्य प्रशिक्षक अनिल कुंबळे आणि निवड समितीचे सदस्य देवांग गांधी यांच्याशी कोहलीने चर्चाही केली . मात्र , दिवसातील पहिल्या सत्रात तो मैदानावर उतरला नाही . मैदानावर झालेल्या दुखापतीमुळे कोहली क्षेत्ररक्षण करत नसल्याने त्याच्या फलंदाजीच्या क्रमांकावर त्याचा परिणाम होणार नाही . बाह्य दुखापत असल्याने तो नेहमीच्या चौथ्या क्रमांकावर फलंदाजी करू शकतो . आंतरराष्ट्रीय क्रिकेट परिषदेच्या नियमांनुसार , एखादा खेळाडू क्षेत्ररक्षण करताना सलग आठ मिनिटांपेक्षा जास्त वेळ मैदानाबाहेर असेल , तर त्या सामन्यातील पुढील डावातील त्याच्या फलंदाजीच्या क्रमांकावर निर्बंध येतात . जितका वेळ खेळाडू क्षेत्ररक्षण करताना मैदानाबाहेर असेल , तितका वेळ दुसऱ्या डावात त्याला फलंदाजीसाठी मैदानात उतरता येत नाही . तसेच , त्याच्या संघाचे पाच गडी बाद झाले असतील , तरच तो खेळाडू त्या वेळेआधीच फलंदाजीसाठी येऊ शकतो . मात्र , क्षेत्ररक्षण करताना झालेल्या बाह्य दुखापतीमुळे मैदान सोडावे लागल्यास त्या खेळाडूला हा नियम लागू होत नाही .


डिसेंबर महिना उजाडला की , अनेकांना ३१ डिसेंबरचे वेध लागतात . नव्या वर्षाचे जल्लोषात स्वागत करण्यासाठी अनेक जण पार्टी , पिकनिकांचे बेत आखतात . प्रत्येकजण आपली ऐपत आणि सोयीनुसार ३१ डिसेंबरचा प्लान करतो . भारतातील अतिश्रीमंत वर्गात मोडणारे काहीजण तर ३१ डिसेंबरच्या एकारात्रीसाठी पाण्यासारखा पैसा खर्च करायला तयार असतात . अनेक नामांकित पंचतारांकीत हॉटेल्स , रिसॉटर्स ३१ डिसेंबरसाठी अव्वाच्या सव्वा दर आकारतात . यंदा राजस्थानमधील हॉटेल्सचे दर पाहून सर्वसामान्यांचे डोळे विस्फारतील . जोधपूरच्या उमेद भवन पॅलेस आणि उदयपूरच्या ताज लेक पॅलेस या हॉटेलमध्ये ३१ डिसेंबरच्या एका रात्रीच्या वास्तव्यासाठी तब्बल ११ लाख रुपये मोजावे लागणार आहेत . टाइम्स ऑफ इंडियाने हे वृत्त दिले आहे . हॉटेलमधील अन्य खोल्यांच्या तुलनेत खास सूटसचे दर नेहमीच जास्त असतात . ३१ डिसेंबरच्या रात्रीसाठी तर अव्वाच्या सव्वा दर आकारले जातात . नोव्हेंबरच्या तुलनेत डिसेंबरमध्ये हॉटेलच्या भाडयामध्ये ४० टक्के वाढ झाली आहे असे जयपूरच्या रामबाग पॅलेसच्या सूत्रांनी सांगितले . हॉटेल पूर्ण भरलेले नसेल तर २० टक्क्यापर्यंत सवलत मिळते पण नववर्षाच्यावेळी ही सवलत फार कमी असते तसेच भाडे कमी करुन द्यायलाही कोणी तयार नसते . जयपूरच्या रामबाग पॅलेसमध्ये ३१ डिसेंबरच्या रात्री काही खास सूटससाठी ८ . ५२ लाख रुपये भाडे आकारले जाते . यामध्ये कराचा समावेश नाही . २०१७ वर्षअखेरीच्या तुलनेत त्यात ७ टक्के वाढ झाली आहे . अन्य हॉटेल्समध्ये हेच दर कमी - जास्त प्रमाणात सारखेच असतात . हॉटेलमधील सूटसचा सरासरी दर २५ ते ७० हजारच्या दरम्यान आहे .


हळदीचं दूध आरोग्यासाठी चांगलं असतं हे तुम्ही अनेकदा वयस्कर लोकांकडून ऐकलं असेच . हळदीमध्ये अनेक औषधी गुणधर्म आहेत . वजन कमी करणे , जखमेवरील मलम , त्वचेसाठी हळदीचा वापर होतो . मात्र याच हळदीचे दुधाबरोबर सेवन केल्यास त्याचा जास्त फायदा होतो . हळदीचे दूध हिवाळ्यात रोज प्यायल्यास ते आरोग्यासाठी फायद्याचे असते . दूध आणि हळदीमध्ये औषधी गुण असल्याने ते शरीरासाठी अत्यंत आरोग्यदायी आहे . ह्ळदीपासून आपल्या शरीराकरता कोणते इतर देखील फायदे असणार आहे ते आपण पाहणार आहोत . हळदीच्या दुधाने जखमा लवकर भरून येण्यास मदत होते , तसेच शरीराची रोगप्रतिकारशक्ती वाढल्याने आजार लवकर बरा होण्यासही मदत मिळते . हळद घातलेले दुध किंवा हळदीचे दुध अनेक आरोग्यकारी गुणांनी युक्त आहे . हळदीमध्ये असलेल्या अँटी बायोटिक प्रॉपर्टीज आणि दुधामध्ये असलेले कॅल्शियम यामुळे शरीराला अनेक प्रकारच्या व्याधींपासून संरक्षण मिळते . हळदीच्या दुधाचे आणखी फायदे करून घ्यायचे असतील , तर हळदीच्या पावडर ऐवजी कच्ची हळद दुधामध्ये घालून ते दुध प्यावे . वजन कमी करण्याचा सर्वात सोपा उपाय म्हणजे हळदीचे दूध पिणे असे म्हटले तरी वावगे ठरणार नाही . हळदीमुळे मेदाचे ( फॅट्सचे ) विघटन होते ज्यामुळे वजन कमी होण्यास मदत होते . एका संशोधनानुसार जाडपणा घालवण्याचा महत्वाचा टप्पा असणारा भाग म्हणजे फॅट बर्न . हळद या फॅट बर्नला सुरुवात करते . झोपण्यापूर्वी तासभर आधी ग्लासभर गरम दूध प्यायल्यास शांत झोप मिळण्यास मदत होते . दुधातील सेरोटोनीन व मेलॅटोनीन ताण कमी करतात . अनेकदा हलका मार लागल्याने किंवा स्नायूवर ताण आल्याने , मुरगळल्याने शरीराच्या त्या भागातील रक्ताभिसरण काही काळ प्रभावित होते . हळदीच्या दुधाच्या सेवनाने शरीरातील रक्ताभिसरण पुनश्च सुरळीत होण्यास मदत होते


स्वस्तिक हे कल्याणकारी चिन्ह आहे . बैठक स्थितीत शरीराची कल्याणकारी स्थिती घेणे म्हणजेच स्वस्तिकासन करणे होय . हे बैठकस्थितीतील आसन आहे . प्रथम पाय पसरून ताठ बसावे , नंतर उजव्या पायाची टाच डाव्या जांघेत बसवावी आणि डाव्या पायाची टाच वरून उजव्या जांघेत बसवावी . हाताची ज्ञानमुद्रा ठेवून समोर पहावे . या आसनात कितीही वेळ स्थिर रहाता येते . आता डाव्या पायाने वरील कृती करावी . चित्त एकाग्र होण्यासाठी हे आसन चांगले आहे . खूप श्रमाने पाय दुखत असतील तर या आसनात बसावे . सुरुवातील पंधरा सेकंद बसावे . नंतर कालावधी तीन मिनिटांपर्यंत वाढवावा . तीन महिने हे आसन नियमितपणे केल्यास तुम्हाला जास्त तास एका ठिकाणी बसण्याची सवय लागेल . पद्मासनापेक्षा बसण्यास सोपे असे हे आसन आहे . स्थुलता आणि दम्याचा त्रास आहे ? हे आसन करुन पाहा स्वस्तिकासनात छाती आणि दंड सरळ ठेवावेत . मन शांत आणि स्थिर रहाण्यासाठी स्वस्तिकासन प्रभावी आहे . भजन , कीर्तनसमयी स्वस्तिकासन घालण्याची पद्धत आहे . लहान मुलांच्या मनाची चंचलता या आसनाने दूर होते . करायला सोपे असे हे ध्यानात्मक आसन आहे . यामुळे हाता - पायांचे स्नायू मजबूत होतात . चेहऱ्यावर शांतता आणि प्रसन्नता येते , कारण एकाग्रतेमुळे मनाचा समतोल रहातो . ताणतणाव दूर करण्यासाठी सर्वांनी रोज करावे असे हे योगासन आहे . सुजाता गानू - टिकेकर , योगतज्ज्ञ


जागतिक बुद्धिबळ स्पर्धेत १९७२ नंतर पहिल्यांदा अमेरिकन खेळाडूचा प्रवेश बॉबी फिशर यांच्यानंतर जवळपास ४६ वर्षांनंतर जागतिक बुद्धिबळ अजिंक्यपद स्पर्धेत फॅबियानो करुआना याच्या रूपाने अमेरिकेचा खेळाडू खेळणार आहे . जागतिक क्रमवारीत तिसऱ्या स्थानावर असलेल्या करुआनाने कँडिडेट्स स्पर्धा जिंकून हा मान पटकावला . लंडन येथे होणाऱ्या जागतिक स्पर्धेत मॅग्नस कार्लसनला जेतेपदाच्या शर्यतीत करुआनाच्या रूपात नवा आव्हानवीर असणार आहे . नोव्हेंबर महिन्यात १२ फेऱ्यांची ही स्पर्धा होणार आहे . जागतिक क्रमवारीत अव्वल स्थानावर विराजमान असलेल्या कार्लसनला जेतेपद राखण्यासाठी कडवा संघर्ष करावा लागणार आहे . २०१३ पासून त्याने जागतिक अजिंक्यपद आपल्याकडे कायम राखले आहे . २०१६ मध्ये न्यूयॉर्क शहरात त्याने जेतेपद राखले होते . करुआनाने १४ फेऱ्यांची कँडिडेट्स स्पर्धा जिंकून कार्लसनला आव्हान देण्याचा मान पटकावला . कँडिडेट्स स्पर्धेत अव्वल आठ खेळाडूंचा समावेश होता . या संपूर्ण स्पर्धेत करुआनाने प्रतिस्पर्धी खेळाडूंवर हुकमत गाजवली . मात्र , १२ व्या फेरीतील रशियाचा ग्रँडमास्टर सर्गेई कार्याकिनकडून झालेल्या पराभवामुळे करुआनाच्या मार्गात अडथळा निर्माण झाला . त्यामुळे स्पर्धेच्या अखेरच्या दिवशी आठपैकी चार ग्रँडमास्टर्सना जेतेपदाची संधी होती , परंतु करुआनाने रशियाच्या अॅलेक्झांडर ग्रिश्चुकवर सहा तासांहून अधिक चाललेल्या लढतीत ६९ चालींत विजय मिळवत जेतेपद निश्चित केले . मॅग्नसच्या मनात आता काय सुरू असेल याची मला कल्पना नाही . कदाचित तो चिंतेत असेल . अंतिम फेरीत खेळण्यास मी खूप उत्सुक होतो . नक्की काय घडेल हे माहीत नव्हते . काही दिवसांपूर्वी ही स्पर्धा हातून गेली असे सतत वाटत होते . – फॅबियानो करुआना


बॉलिवूडची बबली गर्ल श्रद्धा कपूर तिचा २९ वा वाढदिवस साजरा करत आहे . ‘आशिकी २’ या सिनेमातून सिनेसृष्टीत पदार्पण केलेल्या श्रद्धाने अगदी कमी वेळात चाहत्यांची मने जिंकली आहेत . तिच्या आयुष्यातल्या काही महत्त्वपूर्ण गोष्टींवर श्रद्धाचा जन्म ३ मार्च १९८७ मध्ये मुंबईत झालेला . अभिनेते शक्ति कपूर आणि शिवांगी कपूर यांची ती मुलगी आहे . श्रद्धाची मावशी अभिनेत्री पद्मिनी कोल्हापुरे यादेखील नावाजलेल्या अभिनेत्री आहेत . श्रद्धाने आपल्या सिने करिअरची सुरुवात ‘तीन पत्ती’ या सिनेमातून केलेली . या सिनेमात तिने कॉलेजला जाणाऱ्या तरुणीची व्यक्तिरेखा साकारली होती . २०१० मध्ये प्रदर्शित झालेल्या या सिनेमात अमिताभ बच्चन , बेन किंग्सले , आर माधवन आणि रायमा सेन यांच्या मुख्य भूमिका होत्या . त्यानंतर श्रद्धाने २०१३ मध्ये आलेल्या ‘आशिकी २’ मधून एक अभिनेत्री म्हणून आपल्या करिअरची सुरुवात केली . या सिनेमातल्या तिच्या अभिनयाची खूप प्रशंसाही करण्यात आली होती . सिनेमातील तिच्या आणि आदित्य रॉय कपूरच्या अभिनयाचे फार कौतुकही झाले होते . या सिनेमाने बॉक्स ऑफिसवरही चांगली कमाई केली होती . या सिनेमानंतर श्रद्धाने मागे वळून पाहिलेच नाही . यानंतर २०१४ मध्ये मोहित सुरी दिग्दर्शित ‘एक विलन’ या सिनेमात तिने सिद्धार्थ मल्होत्रा आणि रितेश देशमुखसोबत काम केले होते . हा सिनेमाही सुपरहिट झाला होता . याचवर्षी म्हणजे २०१४ मध्ये तिचा ‘हैदर’ हा अजून एक सिनेमा प्रदर्शित झाला होता . विशाल भारद्वाज दिग्दर्शित या सिनेमात ती शाहिद कपूरसोबत एक महत्त्वपूर्ण व्यक्तिरेखेत दिसली होती . हा सिनेमा शेक्सपीयर यांच्या ‘हेमलेट’ या नाटकाशी प्रेरित होता . सिनेमाला अनेक पुरस्कार मिळाले आणि श्रद्धाच्या पदरात अजून एक यशस्वी सिनेमा पडला . २०१५ मध्ये वरुण धवनसोबत आलेला ‘एबीसीडी २’ या सिनेमात तिने तिच्या नृत्याची झलक दाखवली . या सिनेमातले श्रद्धाचे नृत्य पाहून तिने सर्वांनाच आश्चर्यचकित केले होते . या सिनेमानेही बॉक्स ऑफिसवर चांगली कमाई केली होती . ‘आशिकी २’ चा सहकलाकार आदित्य रॉय कपूरला ती डेट करत असल्याचे म्हटले जात होते . पण तिने या बातमीला कधीच दुजोरा दिला नाही . मी आणि आदित्य फार चांगले मित्र आहोत असेच तिने वारंवार सांगितले आहे . पण सध्या फरहान आणि श्रद्धाची जवळीक वाढते आहे अशा चर्चांना उधाण येत आहे . श्रद्धाला ‘तीन पत्ती’ या सिनेमासाठी सर्वोत्कृष्ट अभिनेत्री पदार्पण या विभागासाठी तिला फिल्मफेअरचे नामांकनही मिळाले होते . तर ‘आशिकी २’ साठी तिला सर्वोत्कृष्ट अभिनेत्री विभागात फिल्मफेअरचे नामांकन मिळाले होते . ‘आशिकी २’ , ‘हैदर’ , ‘एक विलन’ या सिनेमांशिवाय ‘एबीसीडी २’ , ‘रॉक ऑन २’ , ‘ओके जानू’ , ‘बागी’ या सिनेमातही तिने काम केले आहे . याशिवाय श्रद्धा ‘हसीना’ या आगामी सिनेमात दिसणार आहे . या सिनेमाचा फर्स्ट लूक नुकताच प्रदर्शित करण्यात आला होता . कुख्यात गुंड दाऊद इब्राहिमची बहिण हसीना हिच्या आयुष्यावर हा सिनेमा बेतला आहे . श्रद्धा या सिनेमात हसीनाची व्यक्तिरेखा साकारणार आहे . याशिवाय मोहित सुरीच्या ‘हाफ गर्लफ्रेंड’मध्येही ती अर्जुन कपूरसोबत दिसणार आहे .


परदेशी प्रजातींचे महागडे श्वान , मांजरे , पक्षी भारतीय मध्यमवर्गीय म्हणवल्या जाणाऱ्या घरात विसावू लागले . प्राणी पालकत्वाची हौस जेवढी फोफावली तशीच हळूहळू खर्चिकही झाली . प्राणी खरेदी करण्यापासून वेळप्रसंगी त्याच्या उपचारापर्यंतचा सगळाच मामला लाखोंच्या घरात जाऊन पोहोचला . हजारो , वेळप्रसंगी लाखो रुपये खर्चून घरी आणलेल्या प्राण्याची बडदास्त ही प्रेमापोटी ठेवण्यात येत असली तरी मुळातच पूर्णपणे पालकाच्या हाती नसलेल्या अनेक संकटांना तोंड देताना केलेल्या खर्चाचा व्यवहारही समोर येऊ लागला . या सगळ्यातून पाळीव प्राण्यांच्या विम्याची मागणी गेल्या काही वर्षांत वाढू लागली आहे . जिंदगी के साथ भी , बाद भी . . म्हणत माणसाचा आयुर्विमा आणि आरोग्य विमा काढण्यासाठीची एक मोहीम काही वर्षांपूर्वी भारतात जोमात होती . कालांतराने या मोहिमेचे रंगढंग बदलत गेले . माणसाबरोबरच खर्चिक वस्तूंचा विम्याची संकल्पना रुजली . चोरी झाली , काही आपत्ती आली , तर झालेल्या नुकसानाचा काही अंश तरी भरून निघावा , हा त्यामागील उद्देश . अचानक आरोग्य समस्या उभी राहिली तर त्याचा भरमसाठ खर्च पेलता यावा हा आरोग्य विम्यामागील उद्देश . प्राण्यांचा विमा काढताना या दोन्हीचे मिश्रण दिसून येते . गोठय़ातील गुरे ही उपजीविकेचे साधन असणाऱ्यांसाठी प्राण्यांचा विमा अशी मूलभूत कल्पना भारतात होती . गुरे हरवली , दगावली , आजारी पडली तर हा विमा शेतकऱ्यांसाठी उपयोगी ठरत होता . शर्यतीत पळणाऱ्या लाखोंची बोली लागणाऱ्या घोडय़ांचाही विमा पूर्वीपासून काढण्यात येतो . मात्र घरी पाळलेल्या कुत्रा , मांजराचा विमा काढण्यासाठी पालकांकडूनही प्राधान्य दिले जात नव्हते . या हौशीमागची आर्थिक गुंतवणूक वाढली आणि घरातील प्राण्यांच्या विम्याची आवश्यकता समोर आली . प्राण्यांवरील सर्व प्रकारचे अद्ययावत उपचार आता भारतात उपलब्ध आहेत . मात्र ते काही अंशी खर्चिकही आहेत . अशावेळी हा प्राण्यांसाठीचा विमा पालकांना मदत करतो . आकर्षक योजनांची स्पर्धा प्राण्यांच्या विम्याबाबतही आता कंपन्यांमध्ये स्पर्धा सुरू झाली आहे . साधारणपणे प्राण्याचा अपघाती मृत्यू , विषप्रयोगामुळे झालेला मृत्यू , अल्पकाळात नैसर्गिक मृत्यू , हरवणे , डॉग शोमध्ये काही कारणाने जाऊ न शकल्यास त्याचे नुकसान यासाठी विम्याची सुरक्षा मिळते . मात्र आता अनेक कंपन्यांनी उपचार आणि इतर बाबींचाही समावेश केला आहे . वाढत्या श्वानप्रेमाला आपल्या कह्य़ात घेण्यासाठी विमाकंपन्या सरसावल्या आहेत . त्यातून आकर्षक योजनाही पालकांना मिळतात . भारतात मांजरांचा विमा काढण्याकडे अजिबातच कल नाही . मात्र काही परदेशी कंपन्या ही सुरक्षादेखील पुरवतात . मात्र सध्या भारतीय बाजारपेठेत मांजराच्या पालनापेक्षा त्याचा विमाच काही प्रमाणात अधिक खर्चिक ठरतो . अडचणींचाही डोंगर बहुतेक विमा कंपन्या या रेबिज , विषाणूजन्य आजारांसाठी सवलत देत नाहीत . त्याचप्रमाणे ब्रिडिंगबाबतही कंपन्या सवलत देत नाहीत . मात्र यापेक्षाही पालकांसमोरील सर्वात मोठी अडचण सध्या आहे ती म्हणजे विम्याची क्लिष्ट प्रक्रिया . श्वानाचा विमा काढण्यासाठी मुळात त्याची नोंदणी आवश्यक असते . त्याचबरोबर पशूवैद्याचे प्रमाणपत्र लागते . ज्या श्वानाचा विमा काढायचा त्याच्या नाकाची प्रतिमा ( नोझ प्रिंट ) घेतली जाते , किंवा त्यावर शिक्का मारला जातो . असे असले तरीही प्रत्यक्षात विम्याचा लाभ मिळण्यासाठी प्राण्याची ओळख पटवण्याची अडचण अनेकदा येते . प्राण्याचा मृत्यू झाल्यास त्याचे शवविच्छेदन करून त्याचा अहवालही अनेक कंपन्या मागतात . प्रत्येक वेळी प्राणी पालकांना ते शक्यही नसते . त्कंपन्यांकडून मात्र ८० टक्के दावे निकालात काढल्याचे सांगण्यात येते . भारतातील आणि भारतात शिरकाव केलेल्या परदेशी कंपन्यांची श्वानविम्याची ही बाजारपेठ अद्याप लहान स्वरूपात आहे . त्यासाठीचे अनेक आडाखेही परदेशात असलेल्या वातावरणासाठी अनुकूल असल्याचे दिसते . मात्र आता हळूहळू वाढती मागणी आणि प्रतिसाद यांतून प्राणी विम्याच्या मोठय़ा उलाढालीचे संकेत भारतीय बाजारपेठही देते आहे .


होळी म्हटली की भांग आलीच . मुंबईतही काही ठिकाणी भांग पिण्याची परंपरा आजही पाळली जाते . भांगेची नशा अनुभवलेले काही जण तिच्यापासून चार हात दूरच राहतात . काही महाभाग मात्र बिनधास्त भांग पितात . भांग प्यायलेल्यांचे धमाल किस्से अनेकांनी ऐकले असतील . अभिनेत्री विद्या बालनही एकदा चुकून भांग प्यायली होती . तेव्हापासून ती भांग म्हटली की घाबरते . विद्याने होळीनिमित्ताने काही आठवणी शेअर केल्या . 16 वर्षांची असताना ती चुकून भांग प्यायली होती आणि दिवसभर हसत बसली होती . एका मजेशीर प्रसंगाच्या आठवणी तिने सर्वांना सांगितल्या . होळीचा सण अन् रंग खेळायला खूप आवडतं , असंही ती म्हणाली . तिचं आवडतं होळीचं गाणं आहे , " रंग बरसे भीगी चुनरवाली . . . ' होळी म्हटली की सर्वांच्या ओठी हेच गाणं येतं . माझंही तेच फेव्हरेट होळी सॉंग आहे , असं ती म्हणते .


नवी दिल्ली : राष्ट्रीय शालेय क्रीडा स्पर्धा डिसेंबरमध्ये , तर राष्ट्रीय महाविद्यालयीन क्रीडा स्पर्धा जानेवारीत होतील , अशी घोषणा केंद्रीय क्रीडामंत्री राज्यवर्धन राठोड यांनी केली . विश्वकरंडक 17 वर्षांखालील फुटबॉल स्पर्धेत सहभागी होणाऱ्या भारतीय संघाच्या कौतुक कार्यक्रमात राठोड यांनी ही घोषणा केली . युवकांना खेळातील प्रगतीची संधी देण्याची गरज आहे . खेळाकडे आपला बघण्याचा दृष्टिकोनच बदलायला हवा . भारतीय खेळाने नवी उंची गाठण्यासाठी सर्वांनीच पुढाकार घेण्याची गरज आहे . तरुणांनी खेळात प्रगती करावी , यासाठी सरकार प्रयत्नशील आहे . त्यासाठीच सरकारने डिसेंबरमध्ये खेलो इंडिया राष्ट्रीय शालेय क्रीडा स्पर्धा घेण्याचे ठरवले आहे , तर जानेवारीत राष्ट्रीय महाविद्यालयीन क्रीडा स्पर्धा होतील . गुणवत्ता हेरण्यासाठी या स्पर्धा घेत आहोत . या स्पर्धा दर वर्षी होतील . त्यातूनच आपल्याला खरी गुणवत्ता गवसणार आहे , असे राठोड यांनी सांगितले . या स्पर्धेच्या योजनांबद्दल ते म्हणाले , या स्पर्धा आशियाई अथवा पॅन अमेरिकन क्रीडा स्पर्धेच्या धर्तीवर घेण्यात येतील . या स्पर्धेतून निवडण्यात येणाऱ्या एक हजार क्रीडापटूंना आठ वर्षे पाच लाखांची शिष्यवृत्ती देण्यात येईल , असे राठोड यांनी सांगितले . या स्पर्धेत कॉर्पोरेटचा सहभाग असेल ; तसेच त्याचे थेट प्रक्षेपणही होईल , असेही त्यांनी सांगितले . संधी लाभली आहे , अविस्मरणीय कामगिरी करा विश्वकरंडक स्पर्धेत खेळणारा भारतीय संघ आपल्या कामगिरीने देशास प्रेरित करू शकेल . त्यांचा खेळ सर्वांच्या कायम लक्षात राहील . भारतीय संघ यजमान असल्यामुळे पात्र ठरला असेल ; पण विजय मिळवून अन्य संघांना तुम्ही धक्का देऊ शकाल , असे राठोड यांनी सांगितले . राठोड खेळाडूंना उद्देशून म्हणाले , ' ' प्रत्येक लढत ही आपली अखेरचीच लढत असे समजून खेळ करायला हवा . कधीही हार मानू नका . जिंकण्यासाठीच मैदानात उतरा . त्यासाठीच खेळ करा . कायम आक्रमक राहा , यशासाठीच सातत्याने लढत राहा . या संघात येण्यासाठी तुम्ही खूप कष्ट घेतलेले आहात . तो प्रवास आठवलात की , तुम्हाला प्रेरणा मिळेल . मैदानात उतराल , त्या वेळी तुम्हाला उद्देशून केलेली सर्वांत वाईट टिप्पणी आठवा . त्याने तुम्हाला त्रास झाला असेल . संघात येण्यासाठी यातना झाल्या असतील . आपली क्षमता दाखवण्यासाठी तुम्ही रात्रभर प्रयत्न केले असतील . आता तुम्ही बंगाल , मणिपूर किंवा गोव्यासाठी खेळत नाही , तर भारतासाठी खेळत आहात , हे सर्व मनात आणून खेळ करा . या स्पर्धेसाठी शुभेच्छा . ' '


वडील - मुलीच्या नात्याविषयी जितकं बोलावं तितकं कमीच आहे . मुलांपेक्षा मुलीच वडिलांच्या जास्त जवळ असतात हे अगदी खरंच आहे , असं अभिनेता शाहिद कपूर आणि मिशाकडे पाहताना लक्षात येत आहे . बॉलिवूडमधील वडील - मुलीची ही जोडी सध्या अनेकांचीच मनं जिंकत आहे . शाहिदने काही दिवसांपूर्वीच मिशासोबतचा एक फोटो त्याच्या इन्स्टाग्राम अकाऊंटवरुन पोस्ट करत त्याला सुरेख असं कॅप्शनही दिलं होतं . बी - टाऊनच्या या अभिनेत्याने पुन्हा एकदा मिशाला त्याच्या इन्स्टाग्राम अकाऊंटवरुन सर्वांच्या भेटीला आणलं आहे . ‘वर्ल्ड डान्स डे’च्या निमित्ताने शाहिदने एक व्हिडिओ पोस्ट केला आहे . या व्हिडिओमध्ये मुळातच पट्टीचा डान्सर असणारा शाहिद आपल्याला थिरकताना दिसतो . पण , इथे तो एकटा थिरकत नाहीये तर सुपरक्युट डान्सिंग पार्टनर , मिशासुद्धा त्याला साथ देतेय . शाहिद जसजसा थिरकतोय तसतशीच चिमुरडी मिशाही निरागसपणे आपल्या बाबांना फॉलो करताना दिसत आहे . मिशा आणि शाहिदची ही डान्सिंग केमिस्ट्री पाहता शाहिदसोबत आतापर्यंत व्यासपीठावर नृत्य सादर केलेल्या अभिनेत्रींनाही हा परफॉर्मन्स मागे टाकत आहे . मिशाच्या जन्मानंतर बराच काळ शाहिदने तिला प्रसारमाध्यमांपासून आणि सोशल मीडियापासून दूर ठेवलं होतं . पण , आता मात्र तो स्वतःच मिशासोबतचे काही खास क्षण सोशल मीडियावर पोस्ट करत आहे . चित्रपट आणि इतर प्रोजेक्ट्समध्ये व्यस्त असणारा शाहिद त्याच्या कामासोबतच कुटुंबालाही तितकंच महत्त्व देतो हेसुद्धा तितकच खरं . मोकळा वेळ असेल तेव्हा तो पत्नी मीरा आणि मुलगी मिशासह वेळ व्यतीत करण्याला प्राधान्य देतो , त्यामुळे तो खऱ्या अर्थाने ‘परफेक्ट फॅमिली मॅन’ ठरत आहे . मिशा आणि मीराला नेहमीच प्राधान्य देणारा शाहिद लवकरच संजय लीला भन्साळी यांच्या ‘पद्मावती’ चित्रपटातून प्रेक्षकांच्या भेटीला येणार आहे . या चित्रपटामध्ये शाहिदसोबतच अभिनेत्री दीपिका पदुकोण आणि अभिनेता रणवीर सिंगही झळकणार आहेत . ‘पद्मावती’मध्ये शाहिद मेवाडच्या राजाची भूमिका साकारणार आहे .


व्यायामासाठी वेळ काढणे हा सगळ्यात अवघड वाटणारा विषय असतो . सोमवारपासून किंवा एक तारखेपासून नक्की व्यायाम करणार असे अनेक जण म्हणतात पण ही १ तारीख आणि सोमवार कधीच येत नाही . उत्तम आरोग्यासाठी व्यायाम करणे आवश्यक असते हे आपल्याला माहित असते मात्र तशी कृती आपल्याकडून होत नाही . ऑफीसच्या वेळा , घरातील कामे आणि इतर अनेक कारणे आपण व्यायाम टाळण्यासाठी कायमच देत असतो . पण अशी कारणे देत तुम्ही मागच्या ६ वर्षांपासून व्यायाम केला नसेल तर ती तुमच्यासाठी धोक्याची घंटा ठरु शकते . यामुळे तुम्हाला हृदयरोग होण्याची शक्यता असते . मात्र जे लोक किमान काही शारीरिक हालचाली करतात त्यांना हृदयरोग होण्याची शक्यता कमी असते . अमेरिकेतील जॉन होपकीन्स विद्यापीठात याविषयीचा अभ्यास करण्यात आला . या अभ्यासासाठी ११ , ३५१ जणांच्या जीवनशैलीची नोंद घेण्यात आली . यात ६० वर्षाच्या लोकांचा जवळपास १९ वर्षांसाठी अभ्यास करण्यात आला . अमेरिकन हार्ट असोसिएशननुसार , आठवड्याला किमान जास्त तीव्रतेचा व्यायाम ७५ मिनिटे तर मध्यम तीव्रतेचा व्यायाम १५० मिनिटे करणे आवश्यक आहे . अशाप्रकारे व्यायामाचे प्रमाण वाढवणाऱ्यांमध्ये हृदय बंद पडण्याचे प्रमाण जवळपास १२ टक्क्यांनी कमी होत जाते असा निष्कर्ष नोंदविण्यात आला आहे . हृदविकाराचा झटका , हृदयाच्या रक्तवाहिन्या मृत होतात , हृदय दिर्घ काळासाठी बंद पडणे , दिर्घकाळासाठी उद्भवणारे हृदयाचे विकार अशा समस्या उद्भवतात . ६० ते ६५ वर्षांच्या वरील व्यक्तींमध्ये उच्च रक्तदाब , कोलेस्टेरॉलचे वाढते प्रमाण , सिगारेट ओढणे आणि कुटुंबातील इतिहास ही कारणे प्रामुख्याने दिसून येतात .


फेसबुकचीच मालकी असलेल्या व्हॉटसअॅपने जगभरातील आपल्या युजर्सची मने जिंकली आहेत . अतिशय कमी कालावधीत लोकप्रिय झालेल्या व्हॉटसअॅपने सोशल मीडियामध्ये आपले वेगळे स्थान निर्माण केले आहे . आपल्या युजर्सला जास्तीत जास्त चांगल्या सुविधा देण्यासाठी व्हॉटस अॅपकडून सातत्याने प्रयत्न सुरू असतात . नुकतेच व्हॉटसअॅपने ‘डिलीट फॉर एव्हरीवन’ आणि ‘नोटिफिकेशन हिस्टरी’ ही नवीन फिचर्स आणली . त्यानंतर आता व्हिडिओ कॉलिंग आणि व्हॉईस कॉलिंगसाठी एक अतिशय उपयुक्त फिचर येणार आहे . ज्यामुळे तुम्हाला व्हॉईस कॉल व्हिडिओ कॉलमध्ये स्वीच करता येईल . व्हॉट्सअॅप सध्या ‘व्हिडिओ टू व्हॉईस कॉल स्वीच’ या फिचरवर काम करत आहे . या फिचरमुळे व्हॉईस कॉलवर बोलत असतानाच कॉल कट न करता व्हिडिओ कॉलमध्ये तो स्वीच करता येईल . तर व्हिडिओ कॉल व्हॉईस कॉलमध्ये बदलता येईल . मात्र , यासाठी तुम्हाला समोरच्या व्यक्तीची परवानगी लागेल . विशेष म्हणजे या फीचरसोबतच कॉल रेकॉर्डिंग फीचरही देण्यात येणार असल्याची चर्चा आहे . ग्लोबलायझेशनमुळे जग जवळ येत असताना इंटरनेटचा वापर करुन कॉलिंग करण्याच्या प्रमाणात वाढ झाली आहे . त्यामुळे व्हॉईस आणि व्हिडिओ कॉलिंगचा वापर मोठ्या प्रमाणात होताना दिसत आहे . मागील काही दिवसांपासून व्हॉटसअॅप युजर्सना या नवीन फिचरबाबत उत्सुकता होती .


प्रीमिअर बॅडमिंटनच्या लीगच्या चौथ्या पर्वाला आजपासून मुंबईत प्रारंभ ; सिंधू - मरिन आमनेसामने प्रीमिअर बॅडमिंटन लीगच्या चौथ्या पर्वाला शनिवारपासून मुंबईतील वरळीच्या नॅशनल स्पोर्ट्स क्लब ऑफ इंडिया ( एनएससीआय ) मैदानावर प्रारंभ होणार आहे . हैदराबाद हंटर्स आणि पुणे ७ एसेस यांच्यातील लढतीने स्पर्धेचा प्रारंभ होणार आहे . या लढतीत ऑलिम्पिक सुवर्ण विजेती कॅरोलिना मरिन ( पुणे ) आणि वर्ल्ड टूर फायनल्सची विजेती पी . व्ही . सिंधू ( हैदराबाद ) यांच्यातील लढतीविषयी क्रीडारसिकांमध्ये उत्सुकता निर्माण झाली आहे . पुण्याच्या नवीन संघाचा अंतर्भाव स्पर्धेत करण्यात आल्याने स्पर्धेतील रंगत यंदा अधिकच वाढणार आहे . जगभरातील एकूण १७ देशांमधील ९० अव्वल बॅडमिंटनपटूंचा समावेश यंदाच्या लीगमध्ये आहे . २२ डिसेंबरपासून १३ जानेवारीपर्यंत सलग ५ शहरांमध्ये लीगचे सामने होणार असल्याची माहिती पत्रकार परिषदेत देण्यात आली . स्पर्धेतील विजेत्या संघाला ३ कोटी रुपये , उपविजेत्याला १ . ५ कोटी रुपये , तर तृतीय आणि चतुर्थ संघाला ७५ लाख रुपयांचे बक्षीस दिले जाणार आहे . सर्व कर्णधारांनी आपला संघ चांगल्या तयारीत असल्याने यंदाचे विजेतेपद जिंकण्याच्या इराद्यानेच स्पर्धेत उतरलो असल्याचे सांगितले . चौथ्या हंगामाबाबत समाधान प्रकट करताना सायना म्हणाली , ‘‘वर्षभर एकेरीत बॅडमिंटन खेळत असताना अशा सांघिक उपक्रमातून वेगळाच आनंद मिळतो . खेळाडूंच्या दृष्टीने वर्षअखेर असल्याने बरेच खेळाडू वर्षअखेरीस दमलेले असतात . मात्र या सांघिक लीगमध्ये खेळाडूंना लढतींच्यादरम्यान चांगली विश्रांती मिळते . आमच्यासाठी ही स्पर्धा म्हणजे एक वेगळ्या प्रकारचा बॅडमिंटनचा उत्सवच असतो . ’’ लीगची मुक्तकंठाने प्रशंसा करताना सिंधू म्हणाली , ‘‘बॅडमिंटन लीगच्या या उपक्रमामुळे उगवत्या बॅडमिंटनपटूंना व्यासपीठ मिळाले आहे . आंतरराष्ट्रीय स्तरावरील अव्वल खेळाडूंचा खेळ जवळून पाहण्याची संधी मिळाली आहे . तसेच एकूणच बॅडमिंटनच्या प्रसारासाठी उपयुक्त ठरत आहे . ’’ आजचा सामना


नोव्हेंबर २३ ते २६ दरम्यान इराणच्या गोरगान शहरात पार पडणाऱ्या आशियाई कबड्डी अजिंक्यपद स्पर्धेसाठी भारतीय संघाची आज घोषणा करण्यात आली आहे . पुरुष संघाची जबाबदारी अजय ठाकूरकडे सोपवण्यात आलेली असून महिलांच्या संघाची जबाबदारी महाराष्ट्राच्या अभिलाषा म्हात्रेकडे सोपवण्यात आलेली आहे . महिलांच्या संघात महाराष्ट्राच्या खेळाडूंनी आपली जागा कायम राखली असली , तर पुरुषांच्या संघात महाराष्ट्राचे खेळाडू स्थान पटकावू शकलेले नाहीयेत . अवश्य वाचा – कबड्डीपटू निलेश शिंदे अटकेत , स्थानिक कबड्डी सामन्यात मारहाण केल्याचा आरोप पुरुषांच्या संभाव्य संघात महाराष्ट्राच्या काशिलींग अडके , सचिन शिंगाडे आणि रिशांक देवाडीगा या ३ खेळाडूंची निवड करण्यात आली होती . मात्र या तिघांपैकी एकाही खेळाडूला अंतिम संघात स्थान मिळवता आलेलं नाहीये . पुरुष संघाच्या प्रशिक्षकपदी रामबीर सिंह खोकर यांची नेमणूक करण्यात आलेली आहे , तर महिला संघाच्या प्रशिक्षणाची जबाबदारी सुश्री बनाई साहा यांच्याकडे सोपवण्यात आलेली आहे . इराणमध्ये होणाऱ्या या स्पर्धेसाठी अनुप कुमार , मनजीत छिल्लर , धर्मराज चेरलाथन , विशाल माने आणि गिरीश ऐर्नेक यासारख्या खेळाडूंना विश्रांती देण्याचा निर्णय घेतला होता . या खेळाडूंऐवजी यंदाच्या संघात तरुण खेळाडूंना जागा देण्यात आली आहे . २२ नोव्हेंबररोजी भारताचा संघ इराणसाठी रवाना होणार आहे . अवश्य वाचा – तब्बल २६ कोटी लोकांनी पाहिला ‘तो’ सामना आशियाई अजिंक्यपद स्पर्धेसाठी असा असेल भारताचा पुरुष संघ – अजय ठाकूर ( कर्णधार ) , दिपक निवास हुडा , महेंद्रसिंह ढाका , मणिंदर सिंह , मोहीत छिल्लर , नितीन तोमर , प्रदीप नरवाल , राहुल चौधरी , रोहीत कुमार , सचिन , संदीप नरवाल , सुरींदर नाडा , सुरजीत , विशाल भारद्वाज असा आहे भारताचा महिलांचा संघ – अभिलाषा म्हात्रे ( कर्णधार ) , कांचनज्योती दीक्षित , कविता , मनप्रीत कौर , मारिया मोनिका , पायल चौधरी , प्रियांका , प्रियांका नेगी , रणदीप कौर खेरा , रितु , साक्षी कुमारी , सायली जाधव , शमा परवीन , सोनिया


मुळात धोका न देणारा जीवनसाथी शोधणे महाकर्मकठीण काम . त्यात अशी काही संभाव्य क्षेत्र समोर आली आहेत ज्यातील व्यक्तींवर तुम्ही विश्वास ठेवणे कठीण ठरू शकते . नुकतीच एक पाहणी करण्यात आली ज्यात ही माहिती समोर आली आहे . या पाहणीत पाच हजार महिलांशी चर्चा करण्यात आली . यातील काही महिला त्यांच्या जोडीदाराला धोका देत असल्याचे , तर काहींनी धोका दिला आसल्याची कबूली दिली . तीन महिलांपैकी दोघींचे कार्यालयातील मित्रासोबत संबंध असल्याचे पाहाणीतून समोर आले . असे असले तरी अधिकतर महिलांनी कार्यालयातील सहकाऱ्यांसोबत जवळीक करण्यास फार महत्व देत नसल्याचे सांगितले . परंतु सहकाऱ्यांसोबतच्या जवळीकीमुळे काम विनासायास होत असल्याचेदेखील या पाहणीतून समोर आले . सहकाऱ्यासोबतच्या जवळीकीत दुरावा निर्माण झाला असता अशा परिस्थितीतदेखील दोघांना एकत्र काम करावे लागत असल्याची खंत काही महिलांनी व्यक्त केली . ही जवळीक ऑफीसमध्ये चर्चेचा विषय झाली तर आपल्यासोबत धोका होत असल्याचे वृत्त जोडीदारापर्यंत पोहोचण्याची शक्यता वाढते , अशी भीती काहींनी बोलून दाखवली . करिअरसोबत लव्ह लाइफ एक्टिव्ह ठेवल्यास त्याचे करिअरवर वाईट परिणाम होत असल्याचे केवळ दहा टक्के महिलांचे मानणे असल्याची माहिती या पाहणीत समोर आली . व्हिक्टोरिया मिलानने केलेल्या पाहणीत ५ , ६५८ महिलांनी सहभाग घेतला होता . जीवनाचा अधिक आनंद लुटण्यावर लोकांचा भर असल्याचे या पाहणीतून समोर आल्याचे व्हिक्टोरिया मिलानचे मुख्य कार्यकारी अधिकारी आणि संस्थापकांचे मानणे आहे . आनंदी जीवनापुढे ते करिअरला जास्त महत्त्व देत नाहीत . आपल्या जोडीदाराला धोका देण्यामध्ये बँकर्स आणि ब्रोकर्सची संख्या अधिक असल्याचे या पाहणीतून समोर आले . जोडीदाराचा विश्वासघात करत असल्याचे मान्य करणाऱ्या महिलांमध्ये या क्षेत्रात काम करणाऱ्या महिलांची संख्या जास्त असल्याचे पाहणीत आढळून आले . अर्थ आणि गुंतवणूक – बँकर्स , ब्रोकर्स , विश्लेषक व्यवसाय – सीईओ , व्यवस्थापक , सचिव क्रीडा – खेळाडू , प्रशिक्षक , प्रतिनिधी कला – वादक , मॉडेल्स , अभिनेता , छायाचित्रकार विधी – वकील , सचिव संवाद – पत्रकार , जनसंपर्क आरोग्य – डॉक्टर , नर्स , सहायक


भारताचा एकेरीतील अव्वल टेनिसपटू युकी भांब्री कारकिर्दीत सलग दुसऱ्या एटीपी मास्टर्स १००० स्पर्धेच्या मुख्य ड्रॉसाठी पात्र ठरला . त्याने मयामी ओपनच्या पात्रता फेरीतील दुसऱ्या सामन्यात स्वीडनच्या एलियास येमर याला ७ - ५ , ६ - २ असे दोन सेटमध्येच हरविले . युकी दोन आठवड्यांपूर्वी इंडियन वेल्समधील स्पर्धेला पात्र ठरला होता . त्याने तिसऱ्या फेरीपर्यंत वाटचाल केली होती . जागतिक क्रमवारीत युकी १०७ , तर येमर १३३व्या क्रमांकावर आहे . पात्रता फेरीत युकीला नववे मानांकन होते . पहिले दहा गेम दोघांनी सर्व्हिस राखल्या . युकीने १७व्या मानांकित येमरची सर्व्हिस महत्त्वाच्या ११व्या गेममध्ये भेदली . त्यानंतर त्याने सर्व्हिस राखली . या सेटमध्ये त्याने ‘फर्स्ट सर्व्ह’वर ७० टक्के गुण जिंकले . दुसऱ्या सेटमध्ये युकीने दोन ब्रेक मिळवीत ५ - १ अशी भक्कम आघाडी घेतली . येमरने दोन मॅचपॉइंट वाचविले , पण तो युकीला रोखू शकला नाही . युकीने एक तास २८ मिनिटांत सामना जिंकला . दृष्टिक्षेपात पहिल्या फेरीत बोस्निया हर्जेगोविनाच्या मिर्झा बॅसिचचे आव्हान बॅसिच ७५व्या क्रमांकावर दुसऱ्या पात्रता सामन्यात पराभूत ; पण अर्जेंटिनाच्या फेडेरिको डेल्बोनीसच्या माघारीमुळे ‘लकी लुझर’ म्हणून प्रवेश २०१६च्या सोफिया ओपन एटीपी स्पर्धेत युकी त्याच्याकडून ३ - ६ , ६ - ७ ( ४ - ७ ) असा पराभूत